text:
πλαίσιο της διαχείρισης, του ελέγχου και της επιβολής των αδειών για τις οποίες υποβλήθηκε αίτηση.
 Άρθρο 97
 Ανταγωνιστικές διασφαλίσεις σε κύριους παρόχους
 Σύμφωνα με τις διατάξεις του κεφαλαίου 1 του τίτλου IV, διατηρούνται ή θεσπίζονται τα ενδεδειγμένα μέτρα από το μέρος ΕΚ ή τα υπογράφοντα κράτη CARIFORUM με σκοπό να αποτραπούν οι πάροχοι οι οποίοι, μόνοι ή από κοινού, είναι κύριοι πάροχοι από τη συμμετοχή σε πρακτικές αντίθετες προς τον ανταγωνισμό ή τη συνέχισή τους. Αυτές οι αντίθετες προς τον ανταγωνισμό πρακτικές περιλαμβάνουν ιδίως:
 α)
 συμμετοχή σε αντίθετες προς τον ανταγωνισμό αλληλοεπιχορηγούμενες δραστηριότητες·
 β)
 χρήση πληροφοριών που λαμβάνονται από ανταγωνιστές κατά τρόπο που βλάπτει τον ανταγωνισμό· και
 γ)
 μη έγκαιρη διάθεση σε άλλους παρόχους υπηρεσιών πληροφοριών τεχνικού χαρακτήρα για βασικές εγκαταστάσεις και πληροφοριών εμπορικού χαρακτήρα που είναι απαραίτητες για την παροχή υπηρεσιών.
 Άρθρο 98
 Διασύνδεση
 1. Κάθε πάροχος που έχει την άδεια να παρέχει τηλεπικοινωνιακές υπηρεσίες έχει το δικαίωμα να διαπραγματεύεται τη διασύνδεση με άλλους παρόχους δημόσιων διαθέσιμων δικτύων και υπηρεσιών τηλεπικοινωνιών. Η διασύνδεση πρέπει κατ’ αρχήν να συμφωνείται με βάση εμπορικές διαπραγματεύσεις μεταξύ των ενδιαφερόμενων εταιρειών.
 2. Οι ρυθμιστικές αρχές εξασφαλίζουν ότι οι πάροχοι που αποκτούν πληροφορίες από κάποια άλλη επιχείρηση κατά τη διάρκεια διαδικασίας διαπραγμάτευσης των ρυθμίσεων διασύνδεσης χρησιμοποιούν τις πληροφορίες αυτές αποκλειστικά και μόνο για το σκοπό τον οποίο παρασχέθηκαν και σέβονται πάντα την εμπιστευτικότητα των πληροφοριών που μεταδίδονται ή αποθηκεύονται.
 3. Η διασύνδεση με κύριο φορέα παροχής υπηρεσιών διασφαλίζεται σε οποιοδήποτε τεχνικά εφικτό σημείο του δικτύου. Η διασύνδεση αυτή πραγματοποιείται:
 α)
 υπό όρους και συνθήκες (συμπεριλαμβανομένων των τεχνικών προτύπων και προδιαγραφών), συντελεστές και ποιότητα που δεν αποτελούν διακριτική μεταχείριση ούτε λιγότερο ευνοϊκή από αυτήν που προβλέπεται για παρόμοιες υπηρεσίες μη συνδεδεμένων παρόχων υπηρεσιών ή θυγατρικών ή άλλων συνδεδεμένων εταιρειών αυτού·
 β)
 εγκαίρως, υπό όρους και συνθήκες (συμπεριλαμβανομένων των τεχνικών προτύπων και προδιαγραφών) και με συντελεστές (23) που είναι διαφανείς, λογικοί, σχετικοί με την οικονομική σκοπιμότητα και επαρκώς λεπτομερείς έτσι ώστε ο φορέας παροχής υπηρεσιών να μη χρειάζεται να πληρώσει για συστατικά ή εγκαταστάσεις του δικτύου που δεν απαιτούνται για την παρεχόμενη υπηρεσία και
 γ)
 κατόπιν αίτησης, σε σημεία διαφορετικά από το σημείο περάτωσης του δικτύου στα οποία έχει πρόσβαση η πλειονότητα των χρηστών έναντι τιμών που αντανακλούν το κόστος κατασκευής των αναγκαίων συμπληρωματικών εγκαταστάσεων.
 4. Οι διαδικασίες που εφαρμόζονται για τη διασύνδεση με κύριο πάροχο δημοσιοποιούνται.
 5. Οι κύριοι πάροχοι δημοσιοποιούν είτε τις συμφωνίες διασύνδεσής τους είτε τις προσφορές διασύνδεσης αναφοράς τους.
 6. Πάροχος υπηρεσιών που ζητά διασύνδεση με κύριο πάροχο προσφεύγει οποιαδήποτε χρονική στιγμή ή μετά από εύλογη χρονική περίοδο που έχει δημοσιοποιηθεί, σε ανεξάρτητο εγχώριο φορέα ο οποίος μπορεί να είναι ρυθμιστικός φορέας, όπως αναφέρεται στο άρθρο 95, για την επίλυση διαφορών όσον αφορά τους κατάλληλους όρους, περιορισμούς και συντελεστές για τη διασύνδεση.
 Άρθρο 99
 Ανεπαρκείς πόροι
 Οι διαδικασίες για την κατανομή και τη χρήση ανεπαρκών πόρων, συμπεριλαμβανομένων των συχνοτήτων, των αριθμών και των δικαιωμάτων διέλευσης, εφαρμόζονται με αντικειμενικό, έγκαιρο, διαφανή τρόπο και χωρίς διακρίσεις. Η τρέχουσα κατάσταση όσον αφορά τις εκχωρημένες ζώνες συχνοτήτων δημοσιοποιείται, αλλά δεν απαιτούνται λεπτομερή στοιχεία ταυτοποίησης των συχνοτήτων που


text:
έχουν εκχωρηθεί για ειδική χρήση από το κράτος.
 Άρθρο 100
 Παροχή καθολικής υπηρεσίας
 1. Το μέρος ΕΚ ή οποιοδήποτε υπογράφον κράτος CARIFORUM έχει το δικαίωμα να ορίσει το είδος των υποχρεώσεων καθολικής υπηρεσίας που επιθυμεί να διατηρήσει.
 2. Αυτές καθεαυτές οι υποχρεώσεις δεν θα θεωρούνται αντιανταγωνιστικές, υπό τον όρο ότι εκπληρώνονται κατά τρόπο διαφανή και αντικειμενικό, ο οποίος συν τοις άλλοις δεν εισάγει διακρίσεις. Οι υποχρεώσεις αυτές εκπληρώνονται επίσης με ουδέτερο τρόπο όσον αφορά τον ανταγωνισμό και δεν είναι περισσότερο επαχθείς απ’ όσο απαιτείται για το είδος της καθολικής υπηρεσίας που καθορίζεται από το μέρος ΕΚ και από τα υπογράφοντα κράτη CARIFORUM.
 3. Όλοι οι πάροχοι πρέπει να είναι επιλέξιμοι για την εξασφάλιση της καθολικής υπηρεσίας. Ο καθορισμός γίνεται μέσω αποδοτικού, διαφανούς μηχανισμού που δεν εισάγει διακρίσεις. Όταν είναι αναγκαίο, το μέρος ΕΚ και τα υπογράφοντα κράτη CARIFORUM αξιολογούν κατά πόσο η παροχή καθολικής υπηρεσίας αντιπροσωπεύει αθέμιτη επιβάρυνση σε οργανισμό(-ούς) καθορισμένο(-ους) να παρέχει(-ουν) καθολική υπηρεσία. Εφόσον δικαιολογείται, βάσει του υπολογισμού αυτού και λαμβάνοντας υπόψη το τυχόν όφελος της αγοράς το οποίο αποκομίζει ο οργανισμός ο οποίος προσφέρει καθολική υπηρεσία, οι εθνικές ρυθμιστικές αρχές καθορίζουν κατά πόσο απαιτείται μηχανισμός για την αντιστάθμιση του οικείου(-ων) παρόχου(-ων) ή τον καταμερισμό του καθαρού κόστους των υποχρεώσεων καθολικής υπηρεσίας.
 4. Το μέρος ΕΚ και τα υπογράφοντα κράτη CARIFORUM εξασφαλίζουν ότι:
 α)
 διατίθενται στους χρήστες πλήρεις κατάλογοι των συνδρομητών σε εγκεκριμένη από την αρμόδια ρυθμιστική αρχή μορφή, είτε έντυπη είτε ηλεκτρονική, είτε σε αμφότερες τις μορφές, οι οποίοι και ενημερώνονται τακτικά και τουλάχιστον μία φορά ετησίως·
 β)
 οι οργανισμοί που παρέχουν τις υπηρεσίες που αναφέρονται στο στοιχείο α) εφαρμόζουν την αρχή της μη εισαγωγής διακρίσεων όσον αφορά την επεξεργασία των πληροφοριών που τους έχουν παρασχεθεί από άλλους οργανισμούς.
 Άρθρο 101
 Εμπιστευτικότητα των πληροφοριών
 Το μέρος ΕΚ και τα υπογράφοντα κράτη CARIFORUM κατοχυρώνουν την εμπιστευτικότητα των τηλεπικοινωνιών που διενεργούνται μέσω δημόσιου δικτύου επικοινωνιών και των διαθέσιμων στο κοινό υπηρεσιών ηλεκτρονικών επικοινωνιών καθώς και των συναφών δεδομένων κίνησης, χωρίς να περιορίζουν το εμπόριο στον τομέα των υπηρεσιών.
 Άρθρο 102
 Διαφορές μεταξύ παρόχων
 1. Στην περίπτωση διαφοράς που προκύπτει μεταξύ παρόχων δικτύων ή υπηρεσιών τηλεπικοινωνιών σε σχέση με δικαιώματα και υποχρεώσεις που απορρέουν από το παρόν κεφάλαιο, η οικεία εθνική ρυθμιστική αρχή, κατόπιν αίτησης που υποβάλλει ένα από τα μέρη της διαφοράς, εκδίδει δεσμευτική απόφαση για την επίλυση της διαφοράς το ταχύτερο δυνατό.
 2. Όταν αυτή η διαφορά αφορά τη διασυνοριακή παροχή υπηρεσιών, η οικεία εθνική ρυθμιστική αρχή συντονίζει τις προσπάθειές τους προκειμένου να επιτύχει την επίλυση της διαφοράς.
 Τμήμα 5
 Χρηματοπιστωτικές υπηρεσίες
 Άρθρο 103
 Πεδίο εφαρμογής και ορισμοί
 1. Το παρόν τμήμα καθορίζει τις αρχές του ρυθμιστικού πλαισίου για όλες τις χρηματοπιστωτικές υπηρεσίες που απελευθερώνονται σύμφωνα με τα κεφάλαια 2, 3 και 4 του παρόντος τίτλου.
 2. Για τους σκοπούς του παρόντος κεφαλαίου και των κεφαλαίων 2, 3 και 4 του παρόντος τίτλου, νοούνται ως:
 α)
 «χρηματοπιστωτική υπηρεσία», οποιαδήποτε υπηρεσία χρηματοπιστωτικής φύσης που παρέχεται από έναν πάροχο χρηματοπιστωτικής υπηρεσίας του μέρους ΕΚ και των υπογραφόντων κρατών CARIFORUM. Στις χρηματοπιστωτικές υπηρεσίες περιλαμβάνονται οι ακόλουθες δραστηριότητες:
 A.
 Υπηρεσίες ασφάλισης και

type: contracts

jurisdiction: EU


text:
συναφείς με την ασφάλεια υπηρεσίες
 1.
 άμεση ασφάλιση (συμπεριλαμβανομένης της συνασφάλισης):
 i)
 ζωής·
 ii)
 άλλη·
 2.
 αντασφάλιση και υπαναχώρηση·
 3.
 ασφαλιστική διαμεσολάβηση, όπως υπηρεσίες μεσιτείας και πρακτορείας ασφαλειών και
 4.
 επικουρικές ασφαλιστικές υπηρεσίες, όπως παροχή συμβουλευτικών υπηρεσιών, αναλογιστικές μελέτες, εκτίμηση επικινδυνότητας και υπηρεσίες διακανονισμού αποζημιώσεων.
 B.
 Τραπεζικές και άλλες χρηματοπιστωτικές υπηρεσίες (εκτός των ασφαλίσεων):
 1.
 αποδοχή καταθέσεων και άλλων ανταποδόσιμων ποσών από το κοινό·
 2.
 κάθε μορφής δανειοδότηση, συμπεριλαμβανομένης της καταναλωτικής πίστης, των ενυπόθηκων πιστώσεων, της διαχείρισης επιχειρηματικών απαιτήσεων και της χρηματοδότησης εμπορικών συναλλαγών·
 3.
 χρηματοδοτική μίσθωση·
 4.
 όλες οι υπηρεσίες πληρωμής και μεταβίβασης χρημάτων, συμπεριλαμβανομένων των πιστωτικών και χρεωστικών καρτών, των ταξιδιωτικών και τραπεζικών επιταγών·
 5.
 εγγυήσεις και αναλήψεις υποχρεώσεων·
 6.
 συναλλαγές για ίδιο λογαριασμό ή για λογαριασμό πελατών είτε στο χρηματιστήριο είτε σε εξωχρηματιστηριακές αγορές ή με άλλο τρόπο για:
 i)
 τίτλους χρηματαγοράς (συμπεριλαμβανομένων των επιταγών, των συναλλαγματικών, των πιστοποιητικών καταθέσεων)·
 ii)
 αγορές συναλλάγματος·
 iii)
 παράγωγα προϊόντα, συμπεριλαμβανομένων, μεταξύ άλλων, των προθεσμιακών συμβολαίων και των συμβολαίων με δικαίωμα προαίρεσης·
 iv)
 συναλλαγματικές ισοτιμίες και επιτόκιο, συμπεριλαμβανομένων προϊόντων όπως οι συμφωνίες ανταλλαγής και οι προθεσμιακές συμφωνίες επιτοκίου·
 v)
 μεταβιβάσιμες κινητές αξίες·
 vi)
 άλλους διαπραγματεύσιμους τίτλους και χρηματοοικονομικά στοιχεία ενεργητικού, συμπεριλαμβανομένων των αποθεμάτων χρυσού ή αργύρου·
 7.
 συμμετοχή στην έκδοση κάθε είδους χρεογράφων, συμπεριλαμβανομένων της ανάληψης, της έκδοσης και της πρακτόρευσης (είτε σε δημόσιο είτε σε ιδιωτικό επίπεδο) και παροχή υπηρεσιών σχετικών με τέτοιου είδους εκδόσεις·
 8.
 χρηματομεσιτεία·
 9.
 διαχείριση περιουσιακών στοιχείων, όπως διαχείριση ρευστών ή χαρτοφυλακίου, διαχείριση συλλογικών επενδύσεων κάθε είδους, διαχείριση συνταξιοδοτικών ταμείων, υπηρεσίες παρακαταθηκών και καταθέσεων υπό εποπτεία·
 10.
 υπηρεσίες διακανονισμού και εκκαθάρισης περιουσιακών στοιχείων, συμπεριλαμβανομένων των χρεογράφων, των παράγωγων προϊόντων και άλλων διαπραγματεύσιμων τίτλων·
 11.
 παροχή και μεταφορά χρηματοπιστωτικών πληροφοριών και λογισμικού επεξεργασίας χρηματοπιστωτικών δεδομένων και συναφές λογισμικό·
 12.
 υπηρεσίες παροχής συμβουλών, διαμεσολάβησης και άλλες επικουρικές χρηματοπιστωτικές υπηρεσίες σχετικές με το σύνολο των δραστηριοτήτων που αναφέρονται στα σημεία 1 έως 11, συμπεριλαμβανομένων της αξιολόγησης και της ανάλυσης της πιστοληπτικής ικανότητας, της έρευνας και των συμβουλών για επενδύσεις και συγκρότηση χαρτοφυλακίων, της παροχής συμβουλών για εξαγορές καθώς και για αναδιάρθρωση και στρατηγική επιχειρήσεων·
 β)
 «πάροχος χρηματοπιστωτικών υπηρεσιών», κάθε φυσικό ή νομικό πρόσωπο του μέρους ΕΚ ή των υπογραφόντων κρατών CARIFORUM που επιδιώκει να παράσχει ή παρέχει χρηματοπιστωτικές υπηρεσίες. Ο όρος «πάροχος χρηματοπιστωτικών υπηρεσιών» δεν καλύπτει δημόσια πρόσωπα·
 γ)
 «δημόσιος φορέας»:
 1.
 διοικητική αρχή, κεντρική τράπεζα ή νομισματική αρχή μέρους ΕΚ ή υπογράφοντος κράτους CARIFORUM ή φορέας που ανήκει σε μέρος ΕΚ ή υπογράφον κράτος CARIFORUM ή ελέγχεται από αυτό, ο οποίος έχει επιφορτισθεί κυρίως με την εκτέλεση διοικητικών λειτουργιών ή δραστηριοτήτων προς εξυπηρέτηση σκοπών του δημοσίου, μη συμπεριλαμβανομένων των φορέων που ασχολούνται κυρίως με την παροχή χρηματοπιστωτικών υπηρεσιών εμπορικού χαρακτήρα, ή
 2.
 ιδιωτικός φορέας επιφορτισμένος με λειτουργίες οι οποίες κανονικά εκτελούνται από κεντρική τράπεζα ή νομισματική αρχή, όταν ασκεί αυτές τις λειτουργίες·
 δ)
 «νέες χρηματοπιστωτικές υπηρεσίες», οι υπηρεσίες χρηματοπιστωτικού χαρακτήρα, συμπεριλαμβανομένων των υπηρεσιών που έχουν σχέση με υφιστάμενα και νέα προϊόντα ή με τον τρόπο παράδοσης ενός προϊόντος, οι οποίες δεν παρέχονται από κανέναν πάροχο χρηματοπιστωτικών υπηρεσιών στο έδαφος μέρους ΕΚ ή υπογραφόντων κρατών CARIFORUM, παρέχονται όμως στο


text:
έδαφος του άλλου μέρους.
 Άρθρο 104
 Μέτρα προληπτικής εποπτείας
 1. Το μέρος ΕΚ και τα υπογράφοντα κράτη CARIFORUM μπορούν να θεσπίζουν ή να διατηρούν μέτρα για προληπτικούς λόγους, όπως:
 α)
 η προστασία των επενδυτών, των καταθετών, των συμμετεχόντων στη χρηματοπιστωτική αγορά ή των προσώπων τα οποία έχουν καταπιστευματική αξίωση έναντι του παρόχου χρηματοπιστωτικών υπηρεσιών·
 β)
 η διαφύλαξη της ακεραιότητας και της σταθερότητας του χρηματοπιστωτικού συστήματός τους.
 2. Καμία διάταξη της παρούσας συμφωνίας δεν θεωρείται ότι απαιτεί από το μέρος ΕΚ ή από τα υπογράφοντα κράτη CARIFORUM να αποκαλύπτουν πληροφορίες σχετικά με επιχειρηματικές υποθέσεις και λογαριασμούς μεμονωμένων πελατών ή πληροφορίες εμπιστευτικού ή περιουσιακού χαρακτήρα που έχουν στην κατοχή τους δημόσιοι φορείς.
 Άρθρο 105
 Αποτελεσματικότητα και διαφάνεια των ρυθμίσεων
 1. Τα μέρη και τα υπογράφοντα κράτη CARIFORUM επιχειρούν να παράσχουν εκ των προτέρων σε όλα τα ενδιαφερόμενα πρόσωπα κάθε μέτρο γενικής εφαρμογής που το μέρος ΕΚ ή τα υπογράφοντα κράτη CARIFORUM προτείνουν προς θέσπιση έτσι ώστε να δίδεται η ευκαιρία στα άτομα αυτά να διατυπώνουν σχόλια σχετικά με το μέτρο. Τα μέτρα αυτά παρέχονται μέσω:
 α)
 επίσημης δημοσίευσης, ή
 β)
 άλλης γραπτής ή ηλεκτρονικής μορφής.
 2. Το μέρος ΕΚ και τα υπογράφοντα κράτη CARIFORUM θέτουν στη διάθεση των ενδιαφερομένων τις απαιτήσεις τους για τη συμπλήρωση των αιτήσεων που αφορούν την παροχή χρηματοπιστωτικών υπηρεσιών.
 Κατόπιν αιτήματος του αιτούντος, το οικείο μέρος ΕΚ ή υπογράφον κράτος CARIFORUM ενημερώνει τον αιτούντα σχετικά με την τύχη της αίτησής του. Εάν το οικείο μέρος ΕΚ ή το υπογράφον κράτος CARIFORUM επιθυμεί συμπληρωματικά στοιχεία από τον αιτούντα, απευθύνει κοινοποίηση στον αιτούντα χωρίς αδικαιολόγητη καθυστέρηση.
 Το μέρος ΕΚ και τα υπογράφοντα κράτη CARIFORUM επιχειρούν να διευκολύνουν την υλοποίηση και την εφαρμογή στο έδαφός τους διεθνών συμφωνημένων προτύπων για τη ρύθμιση και την εποπτεία στον τομέα των χρηματοπιστωτικών υπηρεσιών.
 Άρθρο 106
 Νέες χρηματοπιστωτικές υπηρεσίες
 (24)
 Το μέρος ΕΚ και τα υπογράφοντα κράτη CARIFORUM επιτρέπουν στον πάροχο χρηματοπιστωτικών υπηρεσιών του άλλου μέρους να παρέχει νέες χρηματοπιστωτικές υπηρεσίες παρόμοιες με εκείνες που το μέρος ΕΚ και τα υπογράφοντα κράτη CARIFORUM επιτρέπουν στους δικούς τους παρόχους χρηματοπιστωτικών υπηρεσιών υπό παρόμοιες συνθήκες δυνάμει του εθνικού δικαίου τους. Το μέρος ΕΚ και τα υπογράφοντα κράτη CARIFORUM μπορούν να καθορίζουν τη νομική μορφή της υπηρεσίας και να ζητούν την έγκριση για την παροχή της υπηρεσίας. Όταν απαιτείται μια τέτοια έγκριση, λαμβάνεται απόφαση εντός ευλόγου χρονικού διαστήματος και η έγκριση μπορεί να απορρίπτεται μόνο για προληπτικούς λόγους.
 Άρθρο 107
 Επεξεργασία δεδομένων
 1. Το μέρος ΕΚ και τα υπογράφοντα κράτη CARIFORUM επιτρέπουν στους παρόχους χρηματοπιστωτικών υπηρεσιών του άλλου μέρους να διαβιβάζουν πληροφορίες υπό ηλεκτρονική ή άλλη μορφή εντός ή εκτός του εδάφους τους, με σκοπό την επεξεργασία των δεδομένων που έχει ζητηθεί στο πλαίσιο των συνήθων εμπορικών πράξεων του εν λόγω παρόχου χρηματοπιστωτικών υπηρεσιών.
 2. Το μέρος ΕΚ και τα υπογράφοντα κράτη CARIFORUM θεσπίζουν επαρκείς διασφαλίσεις για την προστασία της ιδιωτικότητας και των θεμελιωδών δικαιωμάτων καθώς και της ελευθερίας των ατόμων, ιδίως όσον αφορά τη μεταβίβαση προσωπικών δεδομένων.
 Άρθρο 108
 Ειδικές εξαιρέσεις
 1. Καμία διάταξη του παρόντος τίτλου δεν θεωρείται ότι αποτρέπει το μέρος ΕΚ και τα υπογράφοντα


text:
κράτη CARIFORUM, συμπεριλαμβανομένων των δημόσιων φορέων τους, να διεξάγουν αποκλειστικά στο έδαφός τους δραστηριότητες ή υπηρεσίες που αποτελούν μέρος σχεδίου συνταξιοδότησης του δημοσίου ή θεσμικού συστήματος κοινωνικής ασφάλισης ή τις παρέχουν στο έδαφός τους, εκτός εάν οι δραστηριότητες αυτές μπορούν να ασκούνται από τους παρόχους χρηματοπιστωτικών υπηρεσιών ανταγωνιστικά με δημόσιους ή ιδιωτικούς φορείς όπως προβλέπεται από την εγχώρια ρύθμιση του ενδιαφερόμενου μέρους ΕΚ ή των ενδιαφερόμενων υπογραφόντων κρατών CARIFORUM.
 2. Καμία διάταξη της παρούσας συμφωνίας δεν εφαρμόζεται στις δραστηριότητες που διεξάγονται από κεντρική τράπεζα ή νομισματική αρχή ή οποιοδήποτε οργανισμό του δημόσιου τομέα κατά την εφαρμογή νομισματικών ή συναλλαγματικών πολιτικών.
 3. Καμία διάταξη του παρόντος τίτλου δεν θεωρείται ότι αποτρέπει το μέρος ΕΚ και τα υπογράφοντα κράτη CARIFORUM, συμπεριλαμβανομένων των δημόσιων φορέων τους, να διεξάγουν ή να παρέχουν κατ’ αποκλειστικότητα στο έδαφός τους δραστηριότητες ή υπηρεσίες για λογαριασμό ή με την εγγύηση ή τη χρήση χρηματοδοτικών πόρων του μέρους ΕΚ ή του υπογράφοντος κράτους CARIFORUM ή των δημόσιων οντοτήτων τους.
 Τμήμα 6
 Υπηρεσίες διεθνών θαλάσσιων μεταφορών
 Άρθρο 109
 Πεδίο εφαρμογής, ορισμοί και αρχές
 1. Το παρόν τμήμα καθορίζει τις αρχές όσον αφορά την απελευθέρωση των υπηρεσιών διεθνών θαλάσσιων μεταφορών σύμφωνα με τα κεφάλαια 2, 3 και 4 του παρόντος τίτλου.
 2. Για τους σκοπούς του παρόντος τμήματος και των κεφαλαίου 2, 3 και 4 του παρόντος τίτλου, νοούνται ως:
 α)
 «διεθνείς θαλάσσιες μεταφορές», μεταξύ άλλων, οι μεταφορές από πόρτα σε πόρτα και συνδυασμένες μεταφορές, που είναι η μεταφορά εμπορευμάτων με τη χρησιμοποίηση περισσότερων του ενός τρόπων μεταφοράς, συμπεριλαμβανομένων των θαλάσσιων μεταφορών, βάσει ενιαίου εγγράφου μεταφοράς και, για τον σκοπό αυτό, περιλαμβάνει το δικαίωμα να συνάπτουν απευθείας σύμβαση με φορέα παροχής άλλου είδους μεταφοράς·
 β)
 «υπηρεσίες χειρισμού φορτίων», οι δραστηριότητες που ασκούνται από επιχειρήσεις συσκευασίας, συμπεριλαμβανομένων των φορέων εκμετάλλευσης τερματικών σταθμών, αλλά μη συμπεριλαμβανομένων των άμεσων δραστηριοτήτων των λιμενεργατών, όταν αυτό το εργατικό δυναμικό οργανώνεται ανεξάρτητα από τις επιχειρήσεις στοιβασίας ή τις επιχειρήσεις εκμετάλλευσης τερματικών σταθμών. Οι δραστηριότητες που καλύπτονται περιλαμβάνουν την οργάνωση και την επίβλεψη των εξής:
 i)
 φόρτωση/εκφόρτωση φορτίου προς/από σκάφος·
 ii)
 πρόσδεση/απελευθέρωση φορτίου·
 iii)
 παραλαβή/παράδοση και φύλαξη φορτίων πριν από την αποστολή ή μετά την εκφόρτωση·
 γ)
 «υπηρεσίες εκτελωνισμού» (εναλλακτικά «υπηρεσίες εκτελωνιστών»), οι δραστηριότητες που συνίστανται στη διεκπεραίωση, εξ ονόματος άλλου μέρους, τελωνειακών διατυπώσεων σχετικά με τις εισαγωγές, εξαγωγές ή μεταφορές φορτίων, ανεξάρτητα από το εάν η εν λόγω υπηρεσία αποτελεί την κύρια δραστηριότητα του φορέα παροχής της υπηρεσίας ή σύνηθες συμπλήρωμα της κύριας δραστηριότητάς του·
 δ)
 «υπηρεσίες σταθμού εμπορευματοκιβωτίων και εναπόθεσης», οι δραστηριότητες που συνίστανται στην αποθήκευση εμπορευματοκιβωτίων είτε σε λιμενικές περιοχές είτε σε νησιωτικές περιοχές με σκοπό την φόρτωση/εκφόρτωση, επισκευή και προετοιμασία τους για αποστολή·
 ε)
 «υπηρεσίες ναυτιλιακού πρακτορείου», οι δραστηριότητες που συνίστανται στην εκπροσώπηση, σε μια δεδομένη γεωγραφική περιοχή, υπό την ιδιότητα του πράκτορα των επιχειρηματικών συμφερόντων μίας ή περισσότερων ατμοπλοϊκών γραμμών ή ναυτιλιακών εταιρειών για τους ακόλουθους σκοπούς:
 i)
 την εμπορία και την πώληση υπηρεσιών θαλάσσιων μεταφορών και συναφών υπηρεσιών, από τον καθορισμό της τιμής έως την έκδοση τιμολογίου και την έκδοση της φορτωτικής εξ ονόματος των εταιρειών, την αγορά και μεταπώληση των απαραίτητων


text:
συναφών υπηρεσιών, την προετοιμασία των σχετικών εγγράφων και την παροχή επιχειρηματικών πληροφοριών·
 ii)
 την εκπροσώπηση των εταιρειών, την οργάνωση του ελλιμενισμού του πλοίου ή ενδεχομένως τη λήψη φορτίων·
 στ)
 «υπηρεσίες διαμετακόμισης εμπορευμάτων», οι δραστηριότητες που συνίστανται στην οργάνωση και επόπτευση αποστολών από μέρους πρακτόρων διαμετακόμισης, με αγορά υπηρεσιών μεταφοράς και συναφών υπηρεσιών, προετοιμασίας των σχετικών εγγράφων και παροχής επιχειρηματικών πληροφοριών.
 3. Με βάση τα σημερινά επίπεδα απελευθέρωσης μεταξύ των μερών όσον αφορά τις διεθνείς θαλάσσιες μεταφορές:
 α)
 το μέρος ΕΚ και τα υπογράφοντα κράτη CARIFORUM εφαρμόζουν με αποτελεσματικό τρόπο την αρχή της άνευ περιορισμών πρόσβασης στην αγορά των διεθνών θαλάσσιων μεταφορών και συναλλαγών στο πλαίσιο εμπορικών όρων και χωρίς να εφαρμόζουν διακριτική μεταχείριση·
 β)
 το μέρος ΕΚ και τα υπογράφοντα κράτη CARIFORUM παρέχουν στα πλοία που φέρουν τη σημαία του άλλου μέρους ή τυχόν υπογράφοντος κράτους CARIFORUM ή η εκμετάλλευση των οποίων ανήκει σε παρόχους υπηρεσιών του άλλου μέρους, μεταχείριση όχι λιγότερο ευνοϊκή από αυτήν που παρέχουν στα δικά τους πλοία όσον αφορά, μεταξύ άλλων, την πρόσβαση στις λιμένες, τη χρήση των υποδομών και των βοηθητικών ναυτιλιακών υπηρεσιών των λιμένων, καθώς και τα σχετικά τέλη και επιβαρύνσεις, τις τελωνειακές διευκολύνσεις και τον καθορισμό αγκυροβολίων και εγκαταστάσεων για τη φόρτωση και την εκφόρτωση.
 4. Κατά την εφαρμογή των αρχών αυτών, το μέρος ΕΚ και τα υπογράφοντα κράτη CARIFORUM:
 α)
 δεν περιλαμβάνουν ρήτρες κατανομής φορτίου σε μελλοντικές διμερείς συμφωνίες με τρίτες χώρες σχετικά με το εμπόριο ξηρού και υγρού χύδην φορτίου και καταργούν, εντός εύλογης χρονικής περιόδου, αυτές τις ρήτρες κατανομής φορτίου σε περίπτωση που υπάρχουν σε προηγούμενες διμερείς συμφωνίες· και
 β)
 κατά την έναρξη ισχύος της παρούσας συμφωνίας, καταργούν και απέχουν από τη θέσπιση τυχόν μονομερών μέτρων και διοικητικών, τεχνικών και άλλων εμποδίων που ενδέχεται να αποτελούν συγκεκαλυμμένο περιορισμό ή να εισάγουν διακρίσεις στην ελεύθερη παροχή υπηρεσιών στον τομέα των διεθνών θαλάσσιων μεταφορών.
 5. Το μέρος ΕΚ και τα υπογράφοντα κράτη CARIFORUM επιτρέπουν στους παρόχους υπηρεσιών διεθνών θαλάσσιων μεταφορών του άλλου μέρους να έχουν εμπορική παρουσία στο έδαφός τους υπό όρους εγκατάστασης και λειτουργίας όχι λιγότερο ευνοϊκούς από εκείνους που παρέχουν στους δικούς τους παρόχους υπηρεσιών ή στους φορείς τρίτης χώρας, ανάλογα με το ποιοι είναι ευνοϊκότεροι.
 6. Το μέρος ΕΚ και τα υπογράφοντα κράτη CARIFORUM καθιστούν διαθέσιμες στους παρόχους διεθνών θαλάσσιων μεταφορών του άλλου μέρους με εύλογους και ισότιμους όρους και περιορισμούς τις ακόλουθες υπηρεσίες στον λιμένα: πλοήγηση, ρυμούλκηση και παροχή βοήθειας με ρυμουλκά, προμήθειες, προμήθεια καυσίμων και ανεφοδιασμός σε νερό, συλλογή αποβλήτων και διάθεση έρματος, υπηρεσίες λιμενάρχη, βοηθήματα ναυσιπλοΐας, υπηρεσίες που είναι απαραίτητες για τη λειτουργία των πλοίων και παρέχονται από παράκτιους σταθμούς, συμπεριλαμβανομένων των επικοινωνιών, υδροδότηση και ηλεκτροδότηση, μέσα επείγουσας επισκευής, αγκυροβόλιο, θέση πρόσδεσης και συναφείς υπηρεσίες.
 Τμήμα 7
 Τουριστικές υπηρεσίες
 Άρθρο 110
 Πεδίο εφαρμογής
 Το παρόν τμήμα καθορίζει τις αρχές του ρυθμιστικού πλαισίου για όλες τις τουριστικές υπηρεσίες που απελευθερώνονται σύμφωνα με τα κεφάλαια 2, 3 και 4 του παρόντος τίτλου.
 Άρθρο 111
 Αποτροπή αντιανταγωνιστικών πρακτικών
 Σύμφωνα με τις διατάξεις του κεφαλαίου 1 του τίτλου IV, εφαρμόζονται ή θεσπίζονται τα κατάλληλα μέτρα από το μέρος ΕΚ ή


text:
τα υπογράφοντα κράτη CARIFORUM για την παρεμπόδιση παρόχων, ιδίως στο πλαίσιο των δικτύων διανομής τουρισμού (25), να επηρεάζουν σημαντικά τους όρους συμμετοχής στην αντίστοιχη αγορά τουριστικών υπηρεσιών, εμπλεκόμενοι σε πρακτικές αντίθετες προς τον ανταγωνισμό ή συνεχίζοντας αυτές, συμπεριλαμβανομένων μεταξύ άλλων της κατάχρησης της δεσπόζουσας θέσης μέσω της επιβολής αθέμιτων τιμών, ρητρών αποκλειστικότητας, άρνησης παροχής υπηρεσιών, σφιχτών πωλήσεων, ποσοτικών περιορισμών ή κάθετης ολοκλήρωσης.
 Άρθρο 112
 Πρόσβαση στην τεχνολογία
 Το μέρος ΕΚ και τα υπογράφοντα κράτη CARIFORUM καταβάλλουν προσπάθειες να διευκολύνουν τη μεταφορά τεχνολογίας σε εμπορική βάση σε εμπορικές παρουσίες στα υπογράφοντα κράτη CARIFORUM.
 Άρθρο 113
 Μικρές και μεσαίες επιχειρήσεις
 Το μέρος ΕΚ και τα υπογράφοντα κράτη CARIFORUM καταβάλλουν προσπάθειες να διευκολύνουν τη συμμετοχή των μικρών και των μεσαίων επιχειρήσεων στον τομέα των τουριστικών υπηρεσιών.
 Άρθρο 114
 Αμοιβαία αναγνώριση
 Τα μέρη συνεργάζονται προς την κατεύθυνση της αμοιβαίας αναγνώρισης απαιτήσεων, προσόντων, αδειών ή άλλων κανονισμών σύμφωνα με το άρθρο 85.
 Άρθρο 115
 Αύξηση του αντικτύπου του τουρισμού στην αειφόρο ανάπτυξη
 Τα μέρη ενθαρρύνουν τη συμμετοχή των παρόχων υπηρεσιών CARIFORUM σε διεθνή, περιφερειακά, υποπεριφερειακά και ιδιωτικά χρηματοδοτούμενα προγράμματα για την υποστήριξη της αειφόρου ανάπτυξης του τουρισμού.
 Άρθρο 116
 Περιβαλλοντικά πρότυπα και πρότυπα ποιότητας
 Τα μέρη και τα υπογράφοντα κράτη CARIFORUM ενθαρρύνουν τη συμμόρφωση με τα περιβαλλοντικά πρότυπα και τα πρότυπα ποιότητας που εφαρμόζονται στις υπηρεσίες τουρισμού με εύλογο και αντικειμενικό τρόπο, χωρίς να συνιστούν περιττά εμπόδια στο εμπόριο και καταβάλλουν κάθε προσπάθεια για να διευκολύνουν τη συμμετοχή των υπογραφόντων κρατών CARIFORUM σε σχετικούς διεθνείς οργανισμούς που καθορίζουν περιβαλλοντικά πρότυπα και πρότυπα ποιότητας που εφαρμόζονται στις τουριστικές υπηρεσίες.
 Άρθρο 117
 Αναπτυξιακή συνεργασία και τεχνική βοήθεια
 1. Τα μέρη συνεργάζονται για την πρόοδο του τουριστικού τομέα στα υπογράφοντα κράτη CARIFORUM, δεδομένων των εγγενών ασυμμετριών στα αντίστοιχα επίπεδα ανάπτυξης των μερών.
 2. Με την επιφύλαξη των διατάξεων του άρθρου 7, τα μέρη συμφωνούν να συνεργάζονται, μεταξύ άλλων με διευκόλυνση της υποστήριξης, στους ακόλουθους τομείς:
 α)
 αναβάθμιση των εθνικών λογιστικών συστημάτων με σκοπό τη διευκόλυνση της εισαγωγής των συμπληρωματικών λογαριασμών για τον τουρισμό (TSA) στο περιφερειακό και τοπικό επίπεδο·
 β)
 οικοδόμηση ικανότητας για την περιβαλλοντική διαχείριση σε τουριστικές περιοχές στο περιφερειακό και το τοπικό επίπεδο·
 γ)
 ανάπτυξη στρατηγικών εμπορίας στο Διαδίκτυο για μικρομεσαίες τουριστικές επιχειρήσεις στον τομέα των τουριστικών υπηρεσιών·
 δ)
 μηχανισμοί για την εξασφάλιση της αποτελεσματικής συμμετοχής των υπογραφόντων κρατών CARIFORUM σε διεθνείς φορείς τυποποίησης που επικεντρώνονται στην ανάπτυξη προτύπων αειφόρου τουρισμού· προγράμματα για την επίτευξη και την εξασφάλιση ισοδυναμίας μεταξύ εθνικών/περιφερειακών και διεθνών προτύπων για τον αειφόρο τουρισμό και προγράμματα που στοχεύουν στην αύξηση του επιπέδου συμμόρφωσης με πρότυπα αειφόρου τουρισμού από περιφερειακούς παρόχους τουριστικών υπηρεσιών·
 ε)
 προγράμματα ανταλλαγής τουρισμού και κατάρτιση, συμπεριλαμβανομένης της γλωσσικής κατάρτισης, για παροχές τουριστικών υπηρεσιών.
 Άρθρο 118
 Ανταλλαγή πληροφοριών και διαβουλεύσεις
 1. Τα μέρη συμφωνούν να ανταλλάσσουν εμπειρίες, πληροφορίες και βέλτιστες πρακτικές και να διαβουλεύονται σχετικά με θέματα που καλύπτονται από το παρόν τμήμα και σχετικά με το εμπόριο μεταξύ των μερών. Η επιτροπή εμπορίου και ανάπτυξης CARIFORUM-ΕΚ αναπτύσσει διαδικασίες για αυτόν τον τακτικό διάλογο σχετικά με τα ζητήματα που καλύπτει το παρόν τμήμα.
 2. Τα μέρη καλούν τους ιδιώτες και


text:
άλλους σχετικούς ενδιαφερομένους στον εν λόγω διάλογο, εφόσον το κρίνουν σκόπιμο και συμφωνούν.
 3. Τα κράτη μέλη συμφωνούν περαιτέρω ότι ο τακτικός διάλογος είναι χρήσιμος για την έκδοση ταξιδιωτικών οδηγιών.
 ΚΕΦΑΛΑΙΟ 6
 Ηλεκτρονικό εμπόριο
 Άρθρο 119
 Στόχοι και αρχές
 1. Τα μέρη, αναγνωρίζοντας ότι η χρήση ηλεκτρονικών μέσων αυξάνει τις ευκαιρίες εμπορικών συναλλαγών σε πολλούς τομείς, συμφωνούν να προωθήσουν την ανάπτυξη του ηλεκτρονικού εμπορίου μεταξύ τους, συνεργαζόμενα ιδίως για θέματα που προκύπτουν από το ηλεκτρονικό εμπόριο δυνάμει των διατάξεων του παρόντος τίτλου.
 2. Τα μέρη συμφωνούν ότι η ανάπτυξη του ηλεκτρονικού εμπορίου πρέπει να είναι πλήρως συμβατή με τα υψηλότερα διεθνή πρότυπα προστασίας των δεδομένων ώστε να εξασφαλίζει την εμπιστοσύνη των χρηστών του ηλεκτρονικού εμπορίου.
 3. Τα μέρη συμφωνούν ότι οι παραδόσεις με ηλεκτρονικά μέσα θεωρούνται ως παροχή υπηρεσιών κατά την έννοια του κεφαλαίου 3 του παρόντος τίτλου που δεν μπορούν να υπαχθούν σε δασμούς.
 Άρθρο 120
 Ρυθμιστικές πτυχές του ηλεκτρονικού εμπορίου
 1. Τα μέρη διατηρούν διάλογο σχετικά με κανονιστικά ζητήματα που απορρέουν από το ηλεκτρονικό εμπόριο, με τον οποίο, μεταξύ άλλων, θα καλύπτονται τα ακόλουθα ζητήματα:
 α)
 αναγνώριση πιστοποιήσεων ηλεκτρονικών υπογραφών που εκδίδονται για το κοινό και η διευκόλυνση των διασυνοριακών υπηρεσιών πιστοποίησης,
 β)
 ευθύνη ενδιάμεσων παρόχων υπηρεσιών όσον αφορά την μεταβίβαση ή αποθήκευση πληροφοριών,
 γ)
 μεταχείριση μη παραγγελθεισών ηλεκτρονικών εμπορικών επικοινωνιών,
 δ)
 προστασία των καταναλωτών στον τομέα του ηλεκτρονικού εμπορίου,
 ε)
 κάθε άλλο ζήτημα σχετικό με την ανάπτυξη του ηλεκτρονικού εμπορίου.
 2. Η συνεργασία αυτή μπορεί να λαμβάνει τη μορφή ανταλλαγής πληροφοριών σχετικά με την αντίστοιχη νομοθεσία των μερών και των υπογραφόντων κρατών CARIFORUM όσον αφορά τα ζητήματα αυτά, καθώς και σχετικά με την εφαρμογή της εν λόγω νομοθεσίας.
 ΚΕΦΑΛΑΙΟ 7
 Συνεργασία
 Άρθρο 121
 Συνεργασία
 1. Τα μέρη αναγνωρίζουν τη σημασία της τεχνικής συνεργασίας και βοήθειας προκειμένου να ολοκληρωθεί η απελευθέρωση των υπηρεσιών και των επενδύσεων, να υποστηρίξουν τις προσπάθειες των υπογραφόντων κρατών CARIFORUM να ενισχύσουν την ικανότητά τους ως προς την παροχή υπηρεσιών, να διευκολύνουν την εφαρμογή των δεσμεύσεων βάσει του παρόντος τίτλου και να επιτύχουν τους στόχους της παρούσας συμφωνίας.
 2. Με την επιφύλαξη των διατάξεων του άρθρου 7, τα μέρη συμφωνούν να συνεργάζονται, παρέχοντας υποστήριξη για τεχνική βοήθεια, κατάρτιση και οικοδόμηση ικανότητας, μεταξύ άλλων, στους ακόλουθους τομείς:
 α)
 βελτίωση της ικανότητας των παρόχων υπηρεσιών των υπογραφόντων κρατών CARIFORUM να συγκεντρώσουν σχετικές πληροφορίες και να ικανοποιήσουν τους κανονισμούς και τα πρότυπα του μέρους ΕΚ σε ευρωπαϊκό κοινοτικό και εθνικό επίπεδο και σε επίπεδο κατώτερο του εθνικού·
 β)
 βελτίωση της ικανότητας εξαγωγών των παρόχων υπηρεσιών των υπογραφόντων κρατών CARIFORUM με ιδιαίτερη προσοχή στην εμπορία τουριστικών και πολιτιστικών υπηρεσιών, τις ανάγκες των μικρομεσαίων επιχειρήσεων, τη δικαιόκτηση και τη διαπραγμάτευση συμφωνιών αμοιβαίας αναγνώρισης·
 γ)
 διευκόλυνση αλληλεπίδρασης και διαλόγου μεταξύ των παρόχων υπηρεσιών του μέρους ΕΚ και των υπογραφόντων κρατών CARIFORUM·
 δ)
 αντιμετώπιση των αναγκών ποιότητας και προτύπων στους εν λόγω τομείς στους οποίους τα υπογράφοντα κράτη CARIFORUM έχουν αναλάβει δεσμεύσεις δυνάμει της παρούσας συμφωνίας όσον αφορά τις εγχώριες και περιφερειακές αγορές τους καθώς και το εμπόριο μεταξύ των μερών και έτσι ώστε να εξασφαλισθεί η συμμετοχή στην ανάπτυξη και


text:
υιοθέτηση προτύπων αειφόρου τουρισμού·
 ε)
 ανάπτυξη και εφαρμογή κανονιστικών συστημάτων για συγκεκριμένους τομείς υπηρεσιών σε περιφερειακό επίπεδο CARIFORUM και στα υπογράφοντα κράτη CARIFORUM στους εν λόγω τομείς, στους οποίους έχουν αναλάβει δεσμεύσεις δυνάμει της παρούσας συμφωνίας· και
 στ)
 συγκρότηση μηχανισμών για την προώθηση των επενδύσεων και κοινών επιχειρήσεων μεταξύ των παρόχων υπηρεσιών του μέρους ΕΚ και των υπογραφόντων κρατών CARIFORUM και ενίσχυση των ικανοτήτων των υπηρεσιών προώθησης επενδύσεων στα υπογράφοντα κράτη CARIFORUM.
 ΤΙΤΛΟΣ III
 ΤΡΕΧΟΥΣΕΣ ΠΛΗΡΩΜΕΣ ΚΑΙ ΚΙΝΗΣΕΙΣ ΚΕΦΑΛΑΙΩΝ
 Άρθρο 122
 Τρέχουσες πληρωμές
 Με την επιφύλαξη των διατάξεων του άρθρου 124, τα υπογράφοντα κράτη CARIFORUM και το μέρος ΕΚ αναλαμβάνουν να μην επιβάλουν περιορισμούς και να επιτρέπουν όλες τις πληρωμές για τις τρέχουσες συναλλαγές μεταξύ κατοίκων του μέρους ΕΚ και των κρατών CARIFORUM να πραγματοποιούνται σε ελεύθερα μετατρέψιμο νόμισμα.
 Άρθρο 123
 Κινήσεις κεφαλαίων
 1. Όσον αφορά τις συναλλαγές επί του λογαριασμού κεφαλαίων του ισοζυγίου πληρωμών, τα υπογράφοντα κράτη CARIFORUM και το μέρος ΕΚ αναλαμβάνουν την υποχρέωση να μην επιβάλουν περιορισμούς στην ελεύθερη κυκλοφορία κεφαλαίων που αφορούν άμεσες επενδύσεις που πραγματοποιούνται σύμφωνα με τη νομοθεσία της χώρας υποδοχής και επενδύσεις που πραγματοποιούνται σύμφωνα με τις διατάξεις του τίτλου ΙΙ, καθώς και στην εκκαθάριση και τον επαναπατρισμό αυτών των κεφαλαίων και των κερδών που, ενδεχομένως, απορρέουν από αυτές.
 2. Τα μέρη πραγματοποιούν διαβουλεύσεις για να διευκολύνουν τη μεταξύ τους κυκλοφορία κεφαλαίων ώστε να προωθήσουν τους στόχους της παρούσας συμφωνίας.
 Άρθρο 124
 Μέτρα διασφάλισης
 1. Εάν, σε εξαιρετικές περιπτώσεις, οι πληρωμές και οι κινήσεις κεφαλαίων μεταξύ των μερών προκαλούν ή ενδέχεται να προκαλέσουν σοβαρές δυσκολίες ως προς τη λειτουργία της νομισματικής ή της συναλλαγματικής πολιτικής σε ένα ή περισσότερα κράτη CARIFORUM ή σε ένα ή περισσότερα κράτη μέλη της Ευρωπαϊκής Ένωσης, το μέρος ΕΚ ή το οικείο υπογράφον κράτος ή κράτη CARIFORUM μπορούν να λαμβάνουν τα απολύτως απαραίτητα μέτρα διασφάλισης όσον αφορά τις κινήσεις κεφαλαίων για περίοδο που δεν υπερβαίνει τους έξι μήνες.
 2. Το κοινό συμβούλιο CARIFORUM-ΕΚ ενημερώνεται αμέσως για την έκδοση τυχόν μέτρων διασφάλισης και, το ταχύτερο δυνατόν, για το χρονοδιάγραμμα άρσης τους.
 ΤΙΤΛΟΣ IV
 ΘΕΜΑΤΑ ΣΥΝΑΦΗ ΜΕ ΤΙΣ ΕΜΠΟΡΙΚΕΣ ΣΥΝΑΛΛΑΓΕΣ
 ΚΕΦΑΛΑΙΟ 1
 Ανταγωνισμός
 Άρθρο 125
 Ορισμοί
 Για τους σκοπούς του παρόντος κεφαλαίου, νοούνται ως:
 1.
 «αρχή ανταγωνισμού», για το μέρος ΕΚ, η «Ευρωπαϊκή Επιτροπή»· και για τα κράτη CARIFORUM, μία ή περισσότερες από τις ακόλουθες αρχές ανταγωνισμού κατά περίπτωση: η επιτροπή ανταγωνισμού CARICOM και η Comisión Nacional de Defensa de la Competencia της Δομινικανής Δημοκρατίας.
 2.
 «διαδικασία αναγκαστικής εκτέλεσης», μια διαδικασία που θεσπίζεται από την αρμόδια αρχή ανταγωνισμού ενός μέρους κατά μίας ή περισσότερων επιχειρήσεων με σκοπό να αποδειχθεί και να διορθωθεί η αντιανταγωνιστική συμπεριφορά.
 3.
 Η «νομοθεσία περί ανταγωνισμού» περιλαμβάνει τα εξής:
 α)
 για το μέρος ΕΚ, τα άρθρα 81, 82 και 86 της Συνθήκης περί ιδρύσεως της Ευρωπαϊκής Κοινότητας και τους εκτελεστικούς κανονισμούς της ή τις τροποποιήσεις της·
 β)
 για τα κράτη CARIFORUM, το κεφάλαιο 8 της αναθεωρημένης Συνθήκης της Chaguaramas της 5ης Ιουλίου 2001, την εθνική νομοθεσία περί ανταγωνισμού, η οποία συνάδει με την αναθεωρημένη Συνθήκη της Chaguaramas και την εθνική νομοθεσία περί ανταγωνισμού των Μπαχάμας και


text:
της Δομινικανής Δημοκρατίας. Από την έναρξη ισχύος της παρούσας συμφωνίας και εφεξής, η θέσπιση της εν λόγω νομοθεσίας γνωστοποιείται στο μέρος ΕΚ μέσω της επιτροπής εμπορίου και ανάπτυξης CARIFORUM-ΕΚ.
 Άρθρο 126
 Αρχές
 Τα μέρη αναγνωρίζουν τη σημασία του ελεύθερου και ανόθευτου ανταγωνισμού στις εμπορικές συναλλαγές τους. Τα μέρη αναγνωρίζουν ότι οι επιχειρηματικές πρακτικές που είναι αντίθετες προς τον ανταγωνισμό μπορούν να στρεβλώσουν την εύρυθμη λειτουργία των αγορών και γενικώς να υπονομεύσουν τα οφέλη που προκύπτουν από την απελευθέρωση του εμπορίου. Ως εκ τούτου, συμφωνούν ότι οι ακόλουθες πρακτικές που περιορίζουν τον ανταγωνισμό δεν συνάδουν με την ορθή λειτουργία της παρούσας συμφωνίας στο βαθμό που μπορεί να επηρεάσουν τις εμπορικές συναλλαγές μεταξύ των μερών:
 α)
 συμφωνίες και συμφωνημένες πρακτικές μεταξύ επιχειρήσεων, οι οποίες έχουν ως στόχο ή αποτέλεσμα να αποτρέψουν ή να περιορίσουν σημαντικά τον ανταγωνισμό στην επικράτεια του μέρους ΕΚ ή των κρατών CARIFORUM, στο σύνολό τους ή σε ένα ουσιώδες τμήμα τους·
 β)
 η καταχρηστική εκμετάλλευση, από μία ή περισσότερες επιχειρήσεις, της δύναμης που έχουν στην αγορά στην επικράτεια του μέρους ΕΚ ή των κρατών CARIFORUM στο σύνολό τους ή σε ένα ουσιώδες τμήμα τους.
 Άρθρο 127
 Υλοποίηση
 1. Τα μέρη και τα υπογράφοντα κράτη CARIFORUM εξασφαλίζουν ότι, εντός πέντε ετών από την έναρξη ισχύος της παρούσας συμφωνίας, θεσπίζουν νομοθετικές πράξεις για να αντιμετωπισθούν οι περιορισμοί στον ανταγωνισμό στο πλαίσιο της δικαιοδοσίας τους και δημιουργούν τους φορείς που αναφέρονται στο άρθρο 125 παράγραφος 1.
 2. Από την έναρξη ισχύος των νομοθετικών πράξεων και από τη δημιουργία των φορέων που αναφέρονται στην παράγραφο 1, τα μέρη εφαρμόζουν τις διατάξεις του άρθρου 128. Τα μέρη συμφωνούν επίσης να επανεξετάσουν τη λειτουργία του παρόντος κεφαλαίου μετά παρέλευση εξαετούς περιόδου οικοδόμησης σχέσεων εμπιστοσύνης μεταξύ των αρχών ανταγωνισμού τους μετά την έναρξη λειτουργίας του άρθρου 128.
 Άρθρο 128
 Ανταλλαγή πληροφοριών και συνεργασία στον τομέα της επιβολής της εφαρμογής
 1. Κάθε αρχή ανταγωνισμού μπορεί να ενημερώνει τις άλλες αρχές ανταγωνισμού για την πρόθεσή της να συνεργασθεί στο πλαίσιο των δραστηριοτήτων εφαρμογής. Αυτή η συνεργασία δεν αποτρέπει τα μέρη ή τα υπογράφοντα κράτη CARIFORUM από τη λήψη αυτόνομων αποφάσεων.
 2. Οι αρχές ανταγωνισμού, στην προσπάθειά τους να διευκολύνουν την αποτελεσματική εφαρμογή της νομοθεσίας τους περί ανταγωνισμού, μπορούν να ανταλλάσσουν μη εμπιστευτικές πληροφορίες. Κάθε ανταλλαγή πληροφοριών υπόκειται στους κανόνες περί εμπιστευτικότητας που ισχύουν για κάθε μέρος και τα υπογράφοντα κράτη CARIFORUM.
 3. Κάθε αρχή ανταγωνισμού μπορεί να ενημερώνει τις άλλες αρχές ανταγωνισμού για οποιαδήποτε πληροφορία διαθέτει από την οποία προκύπτει ότι οι επιχειρηματικές πρακτικές που είναι αντίθετες με τον ανταγωνισμό και εμπίπτουν στο πεδίο εφαρμογής του παρόντος κεφαλαίου, εφαρμόζονται στο έδαφος του άλλου μέρους. Η αρχή ανταγωνισμού κάθε μέρους αποφασίζει τη μορφή της ανταλλαγής πληροφοριών σύμφωνα με τις βέλτιστες πρακτικές της. Κάθε αρχή ανταγωνισμού μπορεί επίσης να ενημερώνει τις άλλες αρχές ανταγωνισμού για οποιαδήποτε διαδικασία εφαρμογής ακολουθείται στις ακόλουθες περιπτώσεις:
 i)
 η δραστηριότητα που διερευνάται πραγματοποιείται εξ ολοκλήρου ή σε σημαντικό βαθμό στο πεδίο δικαιοδοσίας οποιασδήποτε από τις άλλες αρχές ανταγωνισμού·
 ii)
 η ενδεχομένως επιβαλλόμενη θεραπεία θα απαιτήσει την απαγόρευση συμπεριφοράς στο έδαφος του άλλου μέρους ή


text:
των υπογραφόντων κρατών CARIFORUM·
 iii)
 η δραστηριότητα που διερευνάται εμπεριέχει συμπεριφορά η οποία θεωρείται ότι έχει ζητηθεί, ενθαρρυνθεί ή εγκριθεί από το άλλο μέρος ή από τα υπογράφοντα κράτη CARIFORUM.
 Άρθρο 129
 Δημόσιες επιχειρήσεις και επιχειρήσεις στις οποίες έχουν παραχωρηθεί ειδικά ή αποκλειστικά δικαιώματα, συμπεριλαμβανομένων των μονοπωλίων
 1. Καμία διάταξη της παρούσας συμφωνίας δεν εμποδίζει μέρος ή υπογράφον κράτος CARIFORUM να παραχωρεί ή να διατηρεί δημόσια ή ιδιωτικά μονοπώλια σύμφωνα με την αντίστοιχη νομοθεσία του.
 2. Όσον αφορά δημόσιες επιχειρήσεις και επιχειρήσεις στις οποίες έχουν παραχωρηθεί ειδικά ή αποκλειστικά δικαιώματα, τα μέρη και τα υπογράφοντα κράτη CARIFORUM εξασφαλίζουν ότι, μετά την ημερομηνία έναρξης ισχύος της παρούσας συμφωνίας, δεν θεσπίζεται ούτε διατηρείται σε ισχύ μέτρο που στρεβλώνει τις συναλλαγές στον τομέα των εμπορευμάτων ή των υπηρεσιών μεταξύ των μερών, σε βαθμό αντίθετο προς τα συμφέροντα των μερών και ότι τέτοιες επιχειρήσεις υπόκεινται σε κανόνες ανταγωνισμού, στο μέτρο που η εφαρμογή των εν λόγω κανόνων δεν εμποδίζει την εκτέλεση, κατά νόμο ή στην πράξη, των ιδιαίτερων καθηκόντων που τους έχουν ανατεθεί.
 3. Κατά παρέκκλιση από την παράγραφο 2, τα μέρη συμφωνούν ότι, στην περίπτωση που δημόσιες επιχειρήσεις στα υπογράφοντα κράτη CARIFORUM υπόκεινται σε ειδικούς τομεακούς κανόνες, όπως ορίζονται από τα αντίστοιχα ρυθμιστικά τους πλαίσια, οι εν λόγω δημόσιες επιχειρήσεις δεν δεσμεύονται ούτε διέπονται από τις διατάξεις του παρόντος άρθρου.
 4. Τα μέρη και τα υπογράφοντα κράτη CARIFORUM προσαρμόζουν προοδευτικά, υπό την επιφύλαξη των υποχρεώσεων που υπέχουν δυνάμει της συμφωνίας του ΠΟΕ, τυχόν κρατικά μονοπώλια εμπορικής φύσης ή εμπορικού χαρακτήρα, ώστε να εξασφαλίσουν ότι, έως το τέλος του πέμπτου έτους μετά την έναρξη ισχύος της παρούσας συμφωνίας, καμία διάκριση όσον αφορά τους όρους σύμφωνα με τους οποίους τα εμπορεύματα και οι υπηρεσίες πωλούνται ή αγοράζονται, δεν υφίσταται μεταξύ εμπορευμάτων και υπηρεσιών, καταγωγής του μέρους ΕΚ και εκείνων καταγωγής των κρατών CARIFORUM, ή μεταξύ των υπηκόων των κρατών μελών της Ευρωπαϊκής Ένωσης και των υπηκόων των κρατών CARIFORUM, εκτός εάν οι εν λόγω διακρίσεις είναι εγγενείς με την ύπαρξη του υπό εξέταση μονοπωλίου.
 5. Η επιτροπή εμπορίου και ανάπτυξης ΕΚ-CARIFORUM ενημερώνεται σχετικά με τη θέσπιση των τομεακών κανόνων που προβλέπονται στην παράγραφο 3 και με τα μέτρα που θεσπίζονται κατ’ εφαρμογή της παραγράφου 4.
 Άρθρο 130
 Συνεργασία
 1. Τα μέρη συμφωνούν ως προς τη σημασία που έχει η παροχή τεχνικής βοήθειας και η ανάπτυξη της σχετικής ικανότητας για την ευχερέστερη υλοποίηση των δεσμεύσεων και την επίτευξη των στόχων του παρόντος κεφαλαίου, και ιδίως την εξασφάλιση αποτελεσματικών και υγιών πολιτικών για τον ανταγωνισμό και την επιβολή των κανόνων, συγκεκριμένα κατά την περίοδο ανάπτυξης σχέσεων εμπιστοσύνης που αναφέρεται στο άρθρο 127.
 2. Με την επιφύλαξη των διατάξεων του άρθρου 7, τα μέρη συμφωνούν να συνεργάζονται, διευκολύνοντας μεταξύ άλλων την παροχή στήριξης, στους ακόλουθους τομείς:
 α)
 αποτελεσματική λειτουργία των αρχών ανταγωνισμού CARIFORUM·
 β)
 συνδρομή κατά την κατάρτιση κατευθυντήριων γραμμών, εγχειριδίων και, όπου κρίνεται αναγκαίο, νομοθεσίας·
 γ)
 παροχή ανεξάρτητων εμπειρογνωμόνων· και
 δ)
 παροχή κατάρτισης για στελέχη που δραστηριοποιούνται στην εφαρμογή και την επιβολή της εφαρμογής της πολιτικής ανταγωνισμού.
 ΚΕΦΑΛΑΙΟ 2
 Συνεργασία στον τομέα της διανοητικής ιδιοκτησίας
 Άρθρο 131


text:
Πλαίσιο
 1. Τα μέρη συμφωνούν ότι η ενθάρρυνση της καινοτομίας και της δημιουργικότητας βελτιώνει την ανταγωνιστικότητα και αποτελεί ζωτικό στοιχείο για την οικονομική συνεργασία, για την επίτευξη της βιώσιμης ανάπτυξης, για την προώθηση του εμπορίου μεταξύ τους και για την εξασφάλιση της σταδιακής ενσωμάτωσης των κρατών CARIFORUM στην παγκόσμια οικονομία.
 2. Επίσης, αναγνωρίζουν ότι η προστασία και η επιβολή της εφαρμογής της διανοητικής ιδιοκτησίας διαδραματίζει βασικό ρόλο στην ενθάρρυνση της δημιουργικότητας, της καινοτομίας και της ανταγωνιστικότητας, και είναι αποφασισμένα να εξασφαλίσουν αυξανόμενα επίπεδα προστασίας προσαρμοσμένης στα επίπεδα ανάπτυξής τους.
 Άρθρο 132
 Στόχοι
 Στόχοι του παρόντος κεφαλαίου είναι:
 α)
 η προώθηση της διαδικασίας καινοτομίας, συμπεριλαμβανομένης της οικολογικής καινοτομίας, στο πλαίσιο των επιχειρήσεων που βρίσκονται στα μέρη·
 β)
 η ενθάρρυνση της ανταγωνιστικότητας των επιχειρήσεων, και ιδίως των μικροεπιχειρήσεων, των μικρών και των μεσαίων επιχειρήσεων των μερών·
 γ)
 η διευκόλυνση της παραγωγής και της εμπορευματοποίησης των καινοτόμων και δημιουργικών προϊόντων μεταξύ των μερών·
 δ)
 η επίτευξη επαρκούς και αποτελεσματικού επιπέδου προστασίας και η επιβολή της εφαρμογής των δικαιωμάτων διανοητικής ιδιοκτησίας·
 ε)
 η συμβολή στην προώθηση της τεχνολογικής καινοτομίας και στη μεταφορά και τη διάδοση της τεχνολογίας και της τεχνογνωσίας·
 στ)
 η ενθάρρυνση, η ανάπτυξη και η διευκόλυνση δραστηριοτήτων ερευνητικής και αναπτυξιακής συνεργασίας στους τομείς της επιστήμης και της τεχνολογίας μεταξύ των μερών, καθώς και η ανάπτυξη διαρκών σχέσεων μεταξύ των επιστημονικών κοινοτήτων των μερών·
 ζ)
 η ενθάρρυνση, η ανάπτυξη και η διευκόλυνση δραστηριοτήτων παραγωγικής και αναπτυξιακής συνεργασίας στους δημιουργικούς τομείς μεταξύ των μερών, καθώς και η ανάπτυξη μόνιμων σχέσεων μεταξύ των δημιουργικών κοινοτήτων των μερών·
 η)
 η προώθηση και η ενίσχυση των δραστηριοτήτων περιφερειακής συνεργασίας με τη συμμετοχή των εξόχως απόκεντρων περιοχών της Ευρωπαϊκής Κοινότητας, ώστε να δίδεται η δυνατότητα στις εν λόγω περιοχές και τα κράτη CARIFORUM να επωφελούνται αμοιβαία από την εγγύτητά τους και την κατάσταση γειτνίασης με την ανάπτυξη ενός καινοτομικού και ανταγωνιστικού περιφερειακού χώρου.
 Τμήμα 1
 Καινοτομία
 Άρθρο 133
 Περιφερειακή ολοκλήρωση
 Τα μέρη αναγνωρίζουν ότι τα μέτρα και οι πολιτικές προς εφαρμογή σε περιφερειακό επίπεδο είναι απαραίτητα για την πλήρη επίτευξη των στόχων του παρόντος τμήματος. Τα κράτη CARIFORUM συμφωνούν να αυξήσουν τις ενέργειες, στο περιφερειακό επίπεδο, ώστε να παρασχεθεί στις επιχειρήσεις ένα ρυθμιστικό και πολιτικό πλαίσιο το οποίο συμβάλει στην ενθάρρυνση της ανταγωνιστικότητας μέσω της καινοτομίας και της δημιουργικότητας.
 Άρθρο 134
 Συμμετοχή σε προγράμματα-πλαίσια
 1. Η συμμετοχή των μερών και των υπογραφόντων κρατών CARIFORUM διευκολύνεται και προωθείται στο πλαίσιο των υφιστάμενων και των μελλοντικών προγραμμάτων-πλαισίων, των ειδικών προγραμμάτων και άλλων δραστηριοτήτων του άλλου μέρους, εφόσον επιτρέπεται από τους εσωτερικούς κανόνες κάθε μέρους που διέπουν την πρόσβαση στα σχετικά προγράμματα και τις δραστηριότητες.
 2. Η επιτροπή εμπορίου και ανάπτυξης CARIFORUM-ΕΚ μπορεί να διατυπώνει συστάσεις προκειμένου να διευκολύνεται η συμμετοχή των θεσμικών οργάνων και των επιχειρήσεων CARIFORUM στα προγράμματα που αναφέρονται στην παράγραφο 1 και επανεξετάζει τακτικά την εν λόγω συμμετοχή.
 Άρθρο 135
 Συνεργασία στον τομέα της ανταγωνιστικότητας και της καινοτομίας
 1. Τα μέρη αναγνωρίζουν ότι η προώθηση της δημιουργικότητας και της καινοτομίας είναι ουσιώδης για την ανάπτυξη του επιχειρηματικού πνεύματος και της ανταγωνιστικότητας, καθώς για την επίτευξη των γενικών


text:
στόχων της παρούσας συμφωνίας.
 2. Με την επιφύλαξη των διατάξεων των άρθρων 7 και 134, τα μέρη συμφωνούν να συνεργάζονται, μεταξύ άλλων, με διευκόλυνση της υποστήριξης, στους ακόλουθους τομείς:
 α)
 προώθηση της καινοτομίας, της διαφοροποίησης, του εκσυγχρονισμού, της ανάπτυξης και της ποιότητας των προϊόντων και της επεξεργασίας στον τομέα των επιχειρήσεων·
 β)
 προώθηση της δημιουργικότητας και του σχεδιασμού, ιδίως στις μικροεπιχειρήσεις, στις μικρές και στις μεσαίες επιχειρήσεις και ανταλλαγές μεταξύ δικτύων κέντρων συνδυασμού που βρίσκονται στο μέρος ΕΚ και τα κράτη CARIFORUM·
 γ)
 προώθηση του διαλόγου και των ανταλλαγών εμπειρίας και πληροφοριών μεταξύ δικτύων οικονομικών φορέων·
 δ)
 τεχνική βοήθεια, διασκέψεις, σεμινάρια, επισκέψεις ανταλλαγής με την προοπτική βιομηχανικών και τεχνικών ευκαιριών, συμμετοχή σε συζητήσεις στρογγυλής τραπέζης και διοργάνωση γενικών εμπορικών εκθέσεων και εμπορικών εκθέσεων ανά τομέα·
 ε)
 προώθηση επαφών και βιομηχανικής συνεργασίας μεταξύ των οικονομικών φορέων, ενθάρρυνση κοινών επενδύσεων, επιχειρήσεων και δικτύων μέσω των υφιστάμενων και μελλοντικών προγραμμάτων·
 στ)
 προώθηση εταιρικών σχέσεων για δραστηριότητες έρευνας και ανάπτυξης στα κράτη CARIFORUM με σκοπό τη βελτίωση των συστημάτων καινοτομίας τους· και
 ζ)
 εντατικοποίηση δραστηριοτήτων για την προώθηση των διασυνδέσεων, της καινοτομίας και της μεταφοράς τεχνολογίας μεταξύ των εταίρων CARIFORUM και των εταίρων της Ευρωπαϊκής Κοινότητας.
 Άρθρο 136
 Επιστημονική και τεχνολογική συνεργασία
 1. Τα μέρη ενθαρρύνουν τη συμμετοχή των οικείων φορέων έρευνας και τεχνολογικής ανάπτυξης στις δραστηριότητες συνεργασίας σύμφωνα με τις εσωτερικές τους διατάξεις. Οι δραστηριότητες συνεργασίας μπορούν να λαμβάνουν τις ακόλουθες μορφές:
 α)
 κοινές πρωτοβουλίες για την αύξηση της προβολής των προγραμμάτων ανάπτυξης δυνατοτήτων της επιστήμης και της τεχνολογίας της Ευρωπαϊκής Κοινότητας, συμπεριλαμβανομένης της διεθνούς διάστασης του 7ου προγράμματος-πλαισίου έρευνας και τεχνολογικής ανάπτυξης (FP7) και των δυνητικών διάδοχων προγραμμάτων κατά περίπτωση·
 β)
 κοινά δίκτυα έρευνας σε τομείς κοινού ενδιαφέροντος·
 γ)
 ανταλλαγές ερευνητών και εμπειρογνωμόνων για την προώθηση της εκπόνησης σχεδίων και της συμμετοχής στο FP7, καθώς και σε άλλα ερευνητικά προγράμματα της Ευρωπαϊκής Κοινότητας·
 δ)
 κοινά επιστημονικά συνέδρια για την ενθάρρυνση της ανταλλαγής πληροφοριών και της αλληλεπίδρασης και για τον προσδιορισμό τομέων κοινής έρευνας·
 ε)
 προώθηση προηγμένων μελετών επιστήμης και τεχνολογίας που συμβάλλουν στη μακροπρόθεσμη αειφόρο ανάπτυξη αμφότερων των μερών·
 στ)
 ανάπτυξη σχέσεων μεταξύ του δημόσιου και ιδιωτικού τομέα·
 ζ)
 αξιολόγηση του κοινού έργου και της διάδοσης των αποτελεσμάτων·
 η)
 διάλογος πολιτικής και ανταλλαγές επιστημονικών και τεχνολογικών πληροφοριών και εμπειρίας σε περιφερειακό επίπεδο·
 θ)
 ανταλλαγή πληροφοριών σε περιφερειακό επίπεδο για περιφερειακά προγράμματα επιστήμης και τεχνολογίας·
 ι)
 συμμετοχή στις κοινότητες γνώσης και καινοτομίας του Ευρωπαϊκού Ινστιτούτου Καινοτομίας και Τεχνολογίας.
 2. Δίδεται ιδιαίτερη έμφαση στην ανάπτυξη ανθρώπινου δυναμικού που θα αποτελέσει την πραγματική μακράς διαρκείας βάση επιστημονικής και τεχνολογικής αρτιότητας και στη δημιουργία βιώσιμων δεσμών μεταξύ των επιστημονικών και των τεχνολογικών κοινοτήτων, τόσο σε εθνικό όσο και σε περιφερειακό επίπεδο.
 3. Τα ερευνητικά κέντρα, τα ιδρύματα τριτοβάθμιας εκπαίδευσης και οι άλλοι ενδιαφερόμενοι φορείς, συμπεριλαμβανομένων των μικροεπιχειρήσεων, των μικρών και των μεσαίων επιχειρήσεων που δραστηριοποιούνται στα μέρη, συμμετέχουν στην εν λόγω συνεργασία κατά περίπτωση.
 4. Τα μέρη ενθαρρύνουν τη συμμετοχή των σχετικών φορέων τους στα αντίστοιχα επιστημονικά και τεχνολογικά προγράμματα κατά την επιδίωξη αμοιβαία επωφελούς επιστημονικής αρτιότητας και σύμφωνα με τις οικείες διατάξεις που διέπουν τη


text:
συμμετοχή νομικών οντοτήτων από τρίτες χώρες.
 Άρθρο 137
 Συνεργασία για την κοινωνία της πληροφορίας και τις τεχνολογίες της πληροφορίας και της επικοινωνίας
 1. Τα μέρη αναγνωρίζουν ότι οι τεχνολογίες της πληροφορίας και της επικοινωνίας (ΤΠΕ) αποτελούν βασικούς τομείς σε μια σύγχρονη κοινωνία και έχουν ζωτική σημασία για την ενθάρρυνση της δημιουργικότητας, της καινοτομίας και της ανταγωνιστικότητας, καθώς για την ομαλή μετάβαση στην κοινωνία της πληροφορίας.
 2. Με την επιφύλαξη των διατάξεων των άρθρων 7 και 134, τα μέρη συμφωνούν να συνεργάζονται, μεταξύ άλλων, με διευκόλυνση της υποστήριξης, στους ακόλουθους τομείς:
 α)
 διάλογος για τις διάφορες πτυχές πολιτικής που αφορούν την προώθηση και την παρακολούθηση της κοινωνίας της πληροφορίας·
 β)
 ανταλλαγή πληροφοριών για ρυθμιστικά θέματα·
 γ)
 ανταλλαγή πληροφοριών για θέματα προτύπων και διαλειτουργικότητας·
 δ)
 προώθηση της συνεργασίας στον τομέα της έρευνας και της ανάπτυξης ΤΠΕ και στον τομέα των υποδομών έρευνας βάσει ΤΠΕ·
 ε)
 ανάπτυξη εφαρμογών μη εμπορικού περιεχομένου και πιλοτικών εφαρμογών σε τομείς με υψηλό αντίκτυπο στην κοινωνία· και
 στ)
 αύξηση των δυνατοτήτων των ΤΠΕ, συγκεκριμένα με την προώθηση της δικτύωσης, της ανταλλαγής και της κατάρτισης ειδικών, ειδικότερα στο ρυθμιστικό τομέα.
 Άρθρο 138
 Συνεργασία στους τομείς της οικολογικής καινοτομίας και της ανανεώσιμης ενέργειας
 1. Με σκοπό την επίτευξη αειφόρου ανάπτυξης και τη συμβολή στη μεγιστοποίηση οιωνδήποτε θετικών και στην πρόληψη οιωνδήποτε αρνητικών περιβαλλοντικών συνεπειών που προκύπτουν από την παρούσα συμφωνία, τα μέρη αναγνωρίζουν τη σημασία της ενθάρρυνσης μορφών καινοτομίας που ωφελούν το περιβάλλον σε όλους τους τομείς της οικονομίας τους. Οι εν λόγω μορφές οικολογικής καινοτομίας περιλαμβάνουν την ενεργειακή απόδοση και τις ανανεώσιμες πηγές ενέργειας.
 2. Με την επιφύλαξη των διατάξεων των άρθρων 7 και 134, τα μέρη συμφωνούν να συνεργάζονται, μεταξύ άλλων με διευκόλυνση της υποστήριξης, στους ακόλουθους τομείς:
 α)
 σχέδια που αφορούν προϊόντα, τεχνολογίες, παραγωγικές διαδικασίες, υπηρεσίες, μεθόδους διαχείρισης και επιχειρηματικές μεθόδους, με φιλικότητα προς το περιβάλλον, συμπεριλαμβανομένων αυτών που αφορούν τις κατάλληλες εφαρμογές εξοικονόμησης ύδατος και το μηχανισμό καθαρής ανάπτυξης·
 β)
 σχέδια που αφορούν την ενεργειακή απόδοση και την ανανεώσιμη ενέργεια·
 γ)
 προώθηση δικτύων και ομίλων οικολογικής καινοτομίας, μέσω των συμπράξεων δημόσιου και ιδιωτικού τομέα·
 δ)
 ανταλλαγές πληροφοριών, τεχνογνωσίας και εμπειρογνωμόνων·
 ε)
 δραστηριότητες προβολής και κατάρτισης·
 στ)
 εκπόνηση μελετών και παροχή τεχνικής βοήθειας·
 ζ)
 συνεργασία στους τομείς της έρευνας και της ανάπτυξης· και
 η)
 πιλοτικά σχέδια και σχέδια επίδειξης.
 Τμήμα 2
 Διανοητική ιδιοκτησία
 Ενότητα 1
 Αρχές
 Άρθρο 139
 Φύση και πεδίο εφαρμογής των υποχρεώσεων
 1. Το μέρος ΕΚ και τα υπογράφοντα κράτη CARIFORUM εξασφαλίζουν την κατάλληλη και αποτελεσματική εφαρμογή των διεθνών συνθηκών που αφορούν τη διανοητική ιδιοκτησία στις οποίες είναι μέρη και της Συμφωνίας για τις εμπορικές πτυχές των δικαιωμάτων διανοητικής ιδιοκτησίας, η οποία περιλαμβάνεται στο παράρτημα ΙΓ της Συμφωνίας για την ίδρυση του Παγκόσμιου Οργανισμού Εμπορίου (εφεξής «συμφωνία TRIPS»).
 2. Το μέρος ΕΚ και τα υπογράφοντα κράτη CARIFORUM συμφωνούν ότι οι αρχές που προβλέπονται στο άρθρο 8 της συμφωνίας TRIPS εφαρμόζονται στο παρόν τμήμα. Τα μέρη συμφωνούν επίσης ότι η κατάλληλη και αποτελεσματική επιβολή της εφαρμογής των δικαιωμάτων διανοητικής ιδιοκτησίας πρέπει να λαμβάνει υπόψη τις αναπτυξιακές ανάγκες των κρατών CARIFORUM, να προβλέπει την εξισορρόπηση των δικαιωμάτων


text:
και των υποχρεώσεων μεταξύ των κατόχων και των χρηστών των δικαιωμάτων, καθώς και να προσφέρει τη δυνατότητα για προστασία της υγείας και της διατροφής στο μέρος ΕΚ και τα υπογράφοντα κράτη CARIFORUM. Καμία διάταξη της παρούσας συμφωνίας δεν θεωρείται ότι παρεμποδίζει την ικανότητα των μερών και των υπογραφόντων κρατών CARIFORUM, όσον αφορά την πρόσβαση σε φάρμακα.
 3. Για τους σκοπούς της παρούσας συμφωνίας, τα δικαιώματα διανοητικής ιδιοκτησίας περιλαμβάνουν τα δικαιώματα του δημιουργού (συμπεριλαμβανομένων των δικαιωμάτων για προγράμματα υπολογιστών και των συγγενών δικαιωμάτων)· τα μοντέλα χρήσεων, τα διπλώματα ευρεσιτεχνίας, μεταξύ άλλων, για τις βιοτεχνολογικές εφευρέσεις· την προστασία των ποικιλιών φυτών· τα σχέδια· τις διατάξεις (τοπογραφίες ολοκληρωμένων κυκλωμάτων)· τις γεωγραφικές ενδείξεις· τα εμπορικά σήματα για αγαθά ή υπηρεσίες· την προστασία των βάσεων δεδομένων· την προστασία κατά του αθέμιτου ανταγωνισμού, όπως αναφέρεται στο άρθρο 10α της Συνθήκης των Παρισίων για την προστασία της βιομηχανικής ιδιοκτησίας και των εμπιστευτικών πληροφοριών για τη τεχνογνωσία που δεν δημοσιοποιούνται.
 4. Επιπλέον και υπό την επιφύλαξη των ισχυουσών και των μελλοντικών διεθνών δεσμεύσεών τους, το μέρος ΕΚ και τα υπογράφοντα κράτη CARIFORUM θέτουν σε εφαρμογή τις διατάξεις του παρόντος τμήματος και εξασφαλίζουν την κατάλληλη και αποτελεσματική εφαρμογή τους το αργότερο μέχρι την 1η Ιανουαρίου 2014, εκτός εάν η επιτροπή εμπορίου και ανάπτυξης CARIFORUM-ΕΚ ορίσει άλλως, λαμβάνοντας υπόψη τις αναπτυξιακές προτεραιότητες και τα επίπεδα ανάπτυξης των υπογραφόντων κρατών CARIFORUM. Το μέρος ΕΚ και τα υπογράφοντα κράτη CARIFORUM είναι ελεύθερα να επιλέξουν τη μέθοδο που κρίνουν κατάλληλη για την εφαρμογή των διατάξεων του παρόντος τμήματος στο πλαίσιο της εσωτερικής τους έννομης τάξης και πρακτικής.
 5. Το μέρος ΕΚ και τα υπογράφοντα κράτη CARIFORUM δύνανται, χωρίς όμως να υποχρεούνται, να παρέχουν στην εσωτερική τους έννομη τάξη μεγαλύτερο βαθμό προστασίας από αυτόν που επιβάλλεται βάσει του παρόντος τμήματος, υπό την προϋπόθεση ότι η εν λόγω προστασία δεν αντιβαίνει στις διατάξεις του παρόντος τμήματος.
 Άρθρο 140
 Λιγότερο ανεπτυγμένες χώρες
 Παρά το άρθρο 139 παράγραφοι 1 και 4, οι λιγότερο ανεπτυγμένες χώρες που είναι μέρη στην παρούσα συμφωνία υποχρεούνται να εφαρμόζουν τις ακόλουθες διατάξεις μόνον όπως ορίζεται στο παρόν τμήμα:
 α)
 υποχρεώσεις στο πλαίσιο της συμφωνίας TRIPS σε ισότιμη βάση με τις ενδεχόμενες απαιτήσεις σε ό,τι αφορά την εφαρμογή της συμφωνίας TRIPS στο πλαίσιο των σχετικών αποφάσεων του Συμβουλίου για τη συμφωνία TRIPS ή άλλων αποφάσεων που εφαρμόζονται από το Γενικό Συμβούλιο του ΠΟΕ·
 β)
 υποχρεώσεις στο πλαίσιο των ενοτήτων 2 και 3 του παρόντος τμήματος, το αργότερο μέχρι την 1η Ιανουαρίου 2021, εκτός εάν η επιτροπή εμπορίου και ανάπτυξης CARIFORUM-ΕΚ ορίσει άλλως, λαμβάνοντας υπόψη τις σχετικές αποφάσεις που αναφέρονται στο στοιχείο α).
 Άρθρο 141
 Περιφερειακή ολοκλήρωση
 1. Το μέρος ΕΚ και τα υπογράφοντα κράτη CARIFORUM αναλαμβάνουν να συνεχίσουν να εξετάζουν περαιτέρω μέτρα για τη μεγαλύτερη ολοκλήρωση των αντίστοιχων περιφερειών τους στον κλάδο των δικαιωμάτων διανοητικής ιδιοκτησίας. Η εν λόγω διαδικασία καλύπτει την περαιτέρω εναρμόνιση των νόμων και κανονισμών για τη διανοητική ιδιοκτησία, την περαιτέρω πρόοδο για την περιφερειακή διαχείριση και την επιβολή της εφαρμογής των εθνικών δικαιωμάτων διανοητικής ιδιοκτησίας, καθώς και τη δημιουργία και τη διαχείριση περιφερειακών δικαιωμάτων διανοητικής ιδιοκτησίας, κατά περίπτωση.
 2.


text:
Το μέρος ΕΚ και τα υπογράφοντα κράτη CARIFORUM αναλαμβάνουν να προωθήσουν ένα εναρμονισμένο επίπεδο προστασίας της διανοητικής ιδιοκτησίας στις αντίστοιχες περιφέρειές τους.
 Άρθρο 142
 Μεταφορά τεχνολογίας
 1. Το μέρος ΕΚ και τα υπογράφοντα κράτη CARIFORUM συμφωνούν ως προς την ανταλλαγή απόψεων και πληροφοριών για τις πρακτικές και τις πολιτικές τους που επηρεάζουν τη μεταφορά της τεχνολογίας, τόσο εντός των αντίστοιχων περιφερειών τους όσο και με τρίτες χώρες. Ειδικότερα, περιλαμβάνονται μέτρα για τη διευκόλυνση των ροών πληροφοριών, των επιχειρηματικών κοινοπραξιών, της αδειοδότησης και της υπεργολαβίας. Δίδεται ιδιαίτερη προσοχή στις απαιτούμενες προϋποθέσεις για τη δημιουργία κατάλληλου και ευνοϊκού περιβάλλοντος για τη μεταφορά τεχνολογίας στις χώρες υποδοχής, συμπεριλαμβανομένων ζητημάτων όπως η ανάπτυξη του ανθρώπινου δυναμικού και το νομικό πλαίσιο.
 2. Το μέρος ΕΚ και τα υπογράφοντα κράτη CARIFORUM λαμβάνουν τα κατάλληλα μέτρα, για την πρόληψη ή τον έλεγχο των πρακτικών ή των συνθηκών αδειοδότησης που αφορούν δικαιώματα διανοητικής ιδιοκτησίας, οι οποίες ενδέχεται να έχουν αρνητικές συνέπειες στη διεθνή μεταφορά τεχνολογίας και οι οποίες συνεπάγονται κατάχρηση των δικαιωμάτων διανοητικής ιδιοκτησίας από κατόχους δικαιωμάτων ή κατάχρηση εμφανών δυσαναλογιών στον τομέα της πληροφορικής κατά τη διαπραγμάτευση αδειών.
 3. Το μέρος ΕΚ διευκολύνει και προωθεί τη χρήση κινήτρων που χορηγούνται σε ιδρύματα και επιχειρήσεις στο έδαφός του για τη μεταφορά τεχνολογίας σε ιδρύματα και επιχειρήσεις των κρατών CARIFORUM ώστε να παρέχεται η δυνατότητα στα κράτη CARIFORUM να συγκροτήσουν μια βιώσιμη τεχνολογική βάση. Τα μέλη ΕΚ καταβάλλουν προσπάθειες να φέρουν εις γνώση της επιτροπής εμπορίου και ανάπτυξης CARIFORUM-ΕΚ οιαδήποτε γνωστή για μελέτη και επανεξέταση.
 Ενότητα 2
 Πρότυπα για τα δικαιώματα διανοητικής ιδιοκτησίας
 Άρθρο 143
 Δικαίωμα δημιουργού και συγγενή δικαιώματα
 1. Το μέρος ΕΚ και τα υπογράφοντα κράτη CARIFORUM συμμορφώνονται με:
 α)
 τη Συνθήκη του Παγκόσμιου Οργανισμού Πνευματικής Ιδιοκτησίας (WIPO) για τα δικαιώματα δημιουργού (Γενεύη, 1996)· και
 β)
 τη Συνθήκη WIPO για τις ερμηνείες/εκτελέσεις και τις φωνογραφικές εγγραφές (Γενεύη, 1996).
 2. Τα υπογράφοντα κράτη CARIFORUM καταβάλλουν προσπάθειες να προσχωρήσουν στη Σύμβαση της Ρώμης για την προστασία των καλλιτεχνών, ερμηνευτών ή εκτελεστών των παραγωγών φωνογραφημάτων και οργανισμών ραδιοφωνικής μετάδοσης (1961).
 Το μέρος ΕΚ και τα υπογράφοντα κράτη CARIFORUM διευκολύνουν τη θέσπιση διευθετήσεων μεταξύ των αντίστοιχων οικείων εταιρειών κοινωνικής διαχείρισης με στόχο την αμοιβαία εξασφάλιση της ευκολότερης πρόσβασης και χορήγησης αδειών για τη χρήση του περιεχομένου σε περιφερειακό επίπεδο στην επικράτεια του μέρους ΕΚ και των υπογραφόντων κρατών CARIFORUM, με σκοπό την επαρκή αμοιβή των κατόχων δικαιωμάτων για τη χρήση του εν λόγω περιεχομένου.
 Άρθρο 144
 Εμπορικά σήματα
 Το μέρος ΕΚ και τα υπογράφοντα κράτη CARIFORUM προβλέπουν σύστημα καταχώρησης των εμπορικών σημάτων, σύμφωνα με το οποίο κάθε τελική απόφαση που λαμβάνει η αρμόδια διοικητική αρχή των σημάτων είναι αιτιολογημένη και υποβάλλεται γραπτώς. Ο αιτών έχει την ευκαιρία να προσβάλει την απόφαση καταχώρησης του εμπορικού σήματος και να ασκήσει προσφυγή κατά της τελικής απόρριψης ενώπιον δικαστηρίου. Το μέρος ΕΚ και τα υπογράφοντα κράτη CARIFORUM εισάγουν επίσης τη δυνατότητα ένστασης κατά της καταχώρησης εμπορικών σημάτων μετά τη δημοσίευση των αιτήσεων. Το μέρος ΕΚ και τα υπογράφοντα κράτη CARIFORUM παρέχουν πρόσβαση στο κοινό σε ηλεκτρονικές βάσεις δεδομένων με τις αιτήσεις και τις καταχωρήσεις των


text:
εμπορικών σημάτων.
 Το μέρος ΕΚ και τα υπογράφοντα κράτη CARIFORUM επισημαίνουν την υποχρέωση στο πλαίσιο της συμφωνίας TRIPS για την εφαρμογή της έννοιας των γνωστών σημάτων στα σήματα υπηρεσιών. Κατά τον προσδιορισμό του εάν ένα εμπορικό σήμα είναι γνωστό, το μέρος ΕΚ και τα υπογράφοντα κράτη CARIFORUM καταβάλλουν προσπάθειες να εφαρμόζουν την κοινή σύσταση που εγκρίθηκε από τη Συνέλευση της Ένωσης του Παρισιού για την προστασία της βιομηχανικής ιδιοκτησίας και από τη Γενική Συνέλευση του WIPO κατά την τριακοστή τέταρτη σειρά συνεδριάσεων των συνελεύσεων των κρατών μελών του WIPO, από τις 20 έως τις 29 Σεπτεμβρίου 1999.
 Το μέρος ΕΚ και τα υπογράφοντα κράτη CARIFORUM αναγνωρίζουν την ανάγκη για ένα σαφές νομικό πλαίσιο για τους ιδιοκτήτες εμπορικών σημάτων που επιθυμούν να χρησιμοποιήσουν τα εμπορικά σήματά τους στο διαδίκτυο και να συμμετάσχουν στην ανάπτυξη του ηλεκτρονικού εμπορίου, το οποίο περιλαμβάνει διατάξεις για τη διαπίστωση εάν η χρήση σήματος στο διαδίκτυο έχει συμβάλει στην απόκτηση ή την παραποίηση εμπορικού σήματος ή εάν η εν λόγω χρήση αποτελεί πράξη αθέμιτου ανταγωνισμού, καθώς και καθορισμό των μέτρων αποκατάστασης. Προς αυτή την κατεύθυνση, το μέρος ΕΚ και τα υπογράφοντα κράτη CARIFORUM καταβάλλουν προσπάθειες να εφαρμόζουν την κοινή σύσταση σχετικά με την προστασία των εμπορικών σημάτων, και άλλων δικαιωμάτων βιομηχανικής ιδιοκτησίας σε επισήμανση, στο διαδίκτυο, όπως εγκρίθηκε από τον WIPO κατά την τριακοστή έκτη σειρά συνεδριάσεων των συνελεύσεων των κρατών μελών του WIPO, από τις 24 Σεπτεμβρίου έως τις 3 Οκτωβρίου 2001.
 Το μέρος ΕΚ και τα υπογράφοντα κράτη CARIFORUM καταβάλλουν προσπάθειες να εφαρμόζουν τις κοινές συστάσεις που αφορούν τις άδειες εμπορικών σημάτων οι οποίες εγκρίθηκαν από τη συνέλευση της ένωσης του Παρισιού για την προστασία της βιομηχανικής ιδιοκτησίας και από τη γενική συνέλευση του WIPO κατά την τριακοστή πέμπτη σειρά συνεδριάσεων των συνελεύσεων των κρατών μελών του WIPO, από τις 25 Σεπτεμβρίου έως τις 3 Οκτωβρίου 2000.
 Το μέρος ΕΚ και τα υπογράφοντα κράτη CARIFORUM καταβάλλουν προσπάθειες να προσχωρήσουν στο πρωτόκολλο της συμφωνίας της Μαδρίτης σχετικά με τη διεθνή καταχώρηση των σημάτων (1989) και στην αναθεωρημένη Συνθήκη για το δίκαιο των σημάτων (2006).
 Το μέρος ΕΚ και τα υπογράφοντα κράτη CARIFORUM μεριμνούν για τη θεμιτή χρήση των περιγραφικών όρων, συμπεριλαμβανομένων των γεωγραφικών ενδείξεων, ως περιορισμένη εξαίρεση στα δικαιώματα που απορρέουν από ένα εμπορικό σήμα. Η εν λόγω περιορισμένη εξαίρεση λαμβάνει υπόψη τα νόμιμα συμφέροντα του ιδιοκτήτη του εμπορικού σήματος και των τρίτων μερών.
 Άρθρο 145
 Γεωγραφικές ενδείξεις
 1. Καμία διάταξη της παρούσας συμφωνίας δεν υποχρεώνει το μέρος ΕΚ και τα υπογράφοντα κράτη CARIFORUM να προστατεύουν στο έδαφός τους τις γεωγραφικές ενδείξεις που δεν προστατεύονται στη χώρα καταγωγής τους.
 2. Τα υπογράφοντα κράτη CARIFORUM θεσπίζουν σύστημα προστασίας των γεωγραφικών ενδείξεων στο έδαφός τους το αργότερο μέχρι την 1η Ιανουαρίου 2014. Τα μέρη συνεργάζονται μέσω της επιτροπής εμπορίου και ανάπτυξης CARIFORUM-ΕΚ σύμφωνα με τις διατάξεις του άρθρου 164 παράγραφος 2 στοιχείο γ) ως προς την ανάπτυξη των γεωγραφικών ενδείξεων στην επικράτεια των κρατών CARIFORUM. Για τον σκοπό αυτό και εντός έξι μηνών από την έναρξη ισχύος της παρούσας συμφωνίας, τα κράτη CARIFORUM υποβάλουν, στην επιτροπή εμπορίου και


text:
ανάπτυξης CARIFORUM-ΕΚ, κατάλογο δυνητικών γεωγραφικών ενδείξεων, καταγωγής κρατών CARIFORUM, προς εξέταση και διατύπωση παρατηρήσεων.
 3. Τα μέρη συζητούν στο πλαίσιο της επιτροπής εμπορίου και ανάπτυξης CARIFORUM-ΕΚ την αποτελεσματική εφαρμογή του παρόντος άρθρου και ανταλλάσσουν πληροφορίες για τις νομοθετικές εξελίξεις και τις εξελίξεις πολιτικής σχετικά με τις γεωγραφικές ενδείξεις.
 1. Η προστασία που παρέχεται στο μέρος ΕΚ και στα υπογράφοντα κράτη CARIFORUM όσον αφορά τις γεωγραφικές ενδείξεις, χορηγείται σύμφωνα με το νομικό σύστημα και την πρακτική του μέρους ΕΚ ή του οικείου υπογράφοντος κράτους CARIFORUM, ανάλογα με την περίπτωση, και είναι αόριστης διάρκειας (26).
 2. Η εν λόγω προστασία εξασφαλίζει ότι η χρησιμοποίηση των γεωγραφικών ενδείξεων των εμπορευμάτων που προστατεύονται σύμφωνα με την παράγραφο 1 περιορίζεται αποκλειστικά στο μέρος ΕΚ και στα υπογράφοντα κράτη CARIFORUM για εμπορεύματα που κατάγονται από τη σχετική γεωγραφική περιοχή και που παράγονται σύμφωνα με σχετικές προδιαγραφές προϊόντων.
 3. Όσον αφορά την προστασία των γεωγραφικών ενδείξεων, το μέρος ΕΚ και τα υπογράφοντα κράτη CARIFORUM απαγορεύουν και προλαμβάνουν, αυτεπαγγέλτως ή κατόπιν αιτήματος ενδιαφερόμενου μέρους, τα εξής:
 α)
 ανεξάρτητα από την κατηγορία προϊόντος επί του οποίου χρησιμοποιείται, τη χρησιμοποίηση στο έδαφός τους οποιουδήποτε μέσου κατά τον καθορισμό ή την περιγραφή εμπορεύματος, με το οποίο δηλώνεται ή υπονοείται ότι το εν λόγω εμπόρευμα κατάγεται από γεωγραφική περιοχή που δεν συμπίπτει με τον πραγματικό τόπο καταγωγής του, εφόσον με τον τρόπο αυτό το κοινό σχηματίζει εσφαλμένη αντίληψη όσον αφορά τη γεωγραφική καταγωγή του εμπορεύματος· κάθε άλλη χρησιμοποίηση που συνιστά πράξη αθέμιτου ανταγωνισμού κατά την έννοια του άρθρου 10α της Σύμβασης των Παρισίων (1967)·
 β)
 οιαδήποτε χρησιμοποίηση των προστατευόμενων ονομασιών για εμπορεύματα της ίδιας κατηγορίας προϊόντος με τη γεωγραφική ένδειξη που δεν κατάγονται από τη γεωγραφική περιοχή που επισημαίνεται, ακόμη και στις περιπτώσεις που:
 i)
 αναφέρεται η πραγματική καταγωγή του εμπορεύματος,
 ii)
 χρησιμοποιείται η σχετική γεωγραφική ένδειξη σε μετάφραση,
 iii)
 η ονομασία συνοδεύεται από όρους, όπως «είδος», «τύπου», «με χαρακτηριστικά», «απομίμηση», «μέθοδος» ή άλλες ανάλογες εκφράσεις.
 4. Είναι δυνατή η ανάκληση της καταχώρησης της γεωγραφικής ένδειξης. Η διαδικασία προς τον σκοπό αυτό προβλέπει τη συμμετοχή οποιουδήποτε φυσικού ή νομικού προσώπου με νόμιμα συμφέροντα.
 1. Το μέρος ΕΚ και τα υπογράφοντα κράτη CARIFORUM δεν υποχρεούνται να εφαρμόζουν την προστασία των γεωγραφικών ενδείξεων που αναφέρεται στο τμήμα Β όσον αφορά τα εμπορεύματα για τα οποία η σχετική ένδειξη ταυτίζεται με τον όρο που χρησιμοποιείται συνήθως στην καθομιλουμένη και αποτελεί την κοινή ονομασία των εν λόγω εμπορευμάτων στο αντίστοιχο έδαφός τους.
 2. Καμία διάταξη του παρόντος τμήματος δεν υποχρεώνει το μέρος ΕΚ και τα υπογράφοντα κράτη CARIFORUM να εφαρμόζουν την προστασία των γεωγραφικών ενδείξεων που αναφέρεται στο τμήμα Β σε ό,τι αφορά τα προϊόντα που προέρχονται από είδος αμπέλου, φυτά ή ζώα για τα οποία η σχετική ένδειξη ταυτίζεται με την ονομασία ποικιλίας σταφυλιών, φυτικής ποικιλίας ή ζωικής φυλής που βρίσκεται στο έδαφος του μέρους ΕΚ ή ενδιαφερόμενου υπογράφοντος κράτους CARIFORUM κατά την ημερομηνία έναρξης ισχύος της παρούσας συμφωνίας.
 3. Οι ομώνυμες γεωγραφικές ενδείξεις προστατεύονται από το μέρος ΕΚ και τα υπογράφοντα κράτη CARIFORUM, εφόσον υπάρχει επαρκής διαχωρισμός στην πράξη μεταξύ της γεωγραφικής ένδειξης που


text:
προστατεύεται στην αρχή και της ομώνυμης ονομασίας που προστατεύεται στη συνέχεια, λαμβάνοντας υπόψη την ανάγκη οι ενδιαφερόμενοι παραγωγοί να αντιμετωπίζονται ισότιμα και να μην παραπλανώνται οι καταναλωτές. Ομώνυμη ονομασία που παραπλανά τον καταναλωτή ώστε να θεωρήσει ότι τα προϊόντα προέρχονται από άλλο έδαφος δεν προστατεύεται από το μέρος ΕΚ ή από το ενδιαφερόμενο υπογράφον κράτος CARIFORUM.
 4. Αν μια γεωγραφική ένδειξη του μέρους ΕΚ ή του υπογράφοντος κράτους CARIFORUM είναι ομώνυμη με τη γεωγραφική ένδειξη τρίτης χώρας, εφαρμόζεται, τηρουμένων των αναλογιών, το άρθρο 23 παράγραφος 3 της συμφωνίας TRIPS.
 1. Μια γεωγραφική ένδειξη δεν καταχωρείται στο μέρος ΕΚ ή στα υπογράφοντα κράτη CARIFORUM, όταν, λαμβάνοντας υπόψη τη φήμη ενός εμπορικού σήματος, το γεγονός ότι είναι ευρύτατα γνωστό και τη διάρκεια χρησιμοποίησής του, η καταχώρηση θα μπορούσε να παραπλανήσει τον καταναλωτή ως προς την πραγματική ταυτότητα του προϊόντος.
 2. Από την ημερομηνία έναρξης ισχύος της παρούσας συμφωνίας, η καταχώρηση ενός εμπορικού σήματος που είναι ταυτόσημο με, παρόμοιο με ή περιέχει γεωγραφική ένδειξη που προστατεύεται αντίστοιχα στο μέρος ΕΚ ή στα υπογράφοντα κράτη CARIFORUM σύμφωνα με το τμήμα Β και αφορά την ίδια κατηγορία προϊόντος, απορρίπτεται, αντίστοιχα, στο μέρος ΕΚ ή στα υπογράφοντα κράτη CARIFORUM. Επιπλέον, η καταχώρηση εμπορικού σήματος υπό τέτοιες συνθήκες απορρίπτεται, αντίστοιχα, στο μέρος ΕΚ ή στα υπογράφοντα κράτη CARIFORUM, εφόσον η αίτηση καταχώρησης εμπορικού σήματος υποβλήθηκε μετά την ημερομηνία της αίτησης για την προστασία της γεωγραφικής ένδειξης στο σχετικό έδαφος με αποτέλεσμα την επακόλουθη προστασία της γεωγραφικής ένδειξης.
 3. Τα εμπορικά σήματα που έχουν καταχωρηθεί κατά παράβαση της προηγούμενης παραγράφου ακυρώνονται.
 4. Το μέρος ΕΚ και τα υπογράφοντα κράτη CARIFORUM εξασφαλίζουν ότι, με την επιφύλαξη των διατάξεων του τμήματος Δ, παράγραφοι 1, 2 και 3, ένα εμπορικό σήμα, η χρησιμοποίηση του οποίου αντιστοιχεί σε μία από τις καταστάσεις που αναφέρονται στο τμήμα Β, παράγραφος 3, και το οποίο έχει κατατεθεί, καταχωρηθεί ή, στις περιπτώσεις που προβλέπονται από την σχετική νομοθεσία, καθιερωθεί με τη χρησιμοποίηση, καλή τη πίστη, στο έδαφος του μέρους ΕΚ ή του υπογράφοντος κράτους CARIFORUM, και πριν από την ημερομηνία εφαρμογής των υποχρεώσεων του ΠΟΕ στο μέρος ΕΚ ή στο υπογράφον κράτος CARIFORUM, ή πριν από την ημερομηνία της αίτησης για την προστασία της γεωγραφικής ένδειξης στο αντίστοιχο έδαφός τους, μπορεί να συνεχίσει να χρησιμοποιείται παρά την καταχώρηση γεωγραφικής ένδειξης, εφόσον δεν υπάρχει λόγος ακυρότητας ή ανάκλησης του εμπορικού σήματος κατά τα οριζόμενα στη νομοθεσία του μέρους ΕΚ ή του ενδιαφερόμενου υπογράφοντος κράτους CARIFORUM. Στην εν λόγω περίπτωση, επιτρέπεται η χρησιμοποίηση της γεωγραφικής ένδειξης μαζί με το σχετικό εμπορικό σήμα.
 Το μέρος ΕΚ και τα υπογράφοντα κράτη CARIFORUM αρχίζουν διαπραγματεύσεις, το αργότερο την 1η Ιανουαρίου 2014, με σκοπό τη σύναψη συμφωνίας για την προστασία των γεωγραφικών ενδείξεων στις αντίστοιχες επικράτειες τους, είναι η επιφύλαξη οιωνδήποτε μεμονωμένων αιτήσεων προστασίας που ενδέχεται να έχουν υποβληθεί απευθείας.
 Το μέρος ΕΚ και τα υπογράφοντα κράτη CARIFORUM αναγνωρίζουν την ανάγκη σαφούς νομικού πλαισίου για τους κατόχους γεωγραφικών ενδείξεων που επιθυμούν να χρησιμοποιούν τις γεωγραφικές τους ενδείξεις στο διαδίκτυο και να συμμετέχουν στην ανάπτυξη του ηλεκτρονικού εμπορίου, το οποίο περιλαμβάνει διατάξεις σχετικά


text:
με το ενδεχόμενο η χρησιμοποίηση εμπορικού σήματος στο διαδίκτυο να συμβάλλει στην ιδιοποίηση, επίκληση, απόκτηση κακή τη πίστη ή παραποίηση γεωγραφικής ένδειξης ή εάν η εν λόγω χρήση αποτελεί πράξη αθέμιτου ανταγωνισμού, καθώς και καθορισμό των μέτρων αποκατάστασης, συμπεριλαμβανομένης της ενδεχόμενης μεταφοράς ή ανάκλησης του ονόματος τομέα. Προς αυτή την κατεύθυνση, το μέρος ΕΚ και τα υπογράφοντα κράτη CARIFORUM επιχειρούν να εφαρμόζουν την κοινή σύσταση σχετικά με την προστασία των εμπορικών σημάτων, και άλλων δικαιωμάτων βιομηχανικής ιδιοκτησίας σε επισήμανση στο διαδίκτυο, όπως εγκρίθηκε από τον WIPO κατά την τριακοστή έκτη σειρά συνεδριάσεων των συνελεύσεων των κρατών μελών του WIPO, από τις 24 Σεπτεμβρίου έως τις 3 Οκτωβρίου 2001.
 Άρθρο 146
 Βιομηχανικά σχέδια
 Το μέρος ΕΚ και τα υπογράφοντα κράτη CARIFORUM επιχειρούν να προσχωρήσουν στον κανονισμό της Χάγης για την καταχώρηση των βιομηχανικών σχεδίων και υποδειγμάτων (1999).
 1. Το μέρος ΕΚ και τα υπογράφοντα κράτη CARIFORUM θεσπίζουν ρυθμίσεις για την προστασία νέων ή πρωτότυπων βιομηχανικών σχεδίων που έχουν δημιουργηθεί κατά τρόπο ανεξάρτητο και που έχουν ιδιαίτερο χαρακτήρα.
 2. Ένα σχέδιο θεωρείται νέο, εάν δεν έχει δημοσιοποιηθεί ταυτόσημο σχέδιο.
 3. Ένα σχέδιο θεωρείται ότι διαθέτει ιδιαίτερο χαρακτήρα, εφόσον η συνολική εντύπωση που προκαλεί στον ενημερωμένο χρήστη διαφέρει από τη συνολική εντύπωση που προκαλεί στον ανάλογο χρήστη κάθε σχέδιο ή υπόδειγμα που έχει δημοσιοποιηθεί.
 4. Η εν λόγω προστασία παρέχεται με καταχώρηση και χορηγεί στους κατόχους αποκλειστικά δικαιώματα σύμφωνα με τις διατάξεις του παρόντος άρθρου. Τα μη καταχωρημένα σχέδια χορηγούν τα ίδια αποκλειστικά δικαιώματα, αλλά μόνον εφόσον η προσβαλλόμενη χρήση προκύπτει από αντιγραφή του προστατευμένου σχεδίου. Τα μη καταχωρημένα σχέδια και τα σχέδια κλωστοϋφαντουργίας μπορούν να προστατεύονται από δικαίωμα σχεδίου ή δικαίωμα δημιουργού.
 1. Το μέρος ΕΚ και τα υπογράφοντα κράτη CARIFORUM μπορούν να προβλέπουν εξαιρέσεις περιορισμένης έκτασης για την προστασία των βιομηχανικών σχεδίων, υπό τον όρο ότι οι εξαιρέσεις αυτές δεν συνεπάγονται υπέρμετρους περιορισμούς για την κανονική εκμετάλλευση των προστατευόμενων βιομηχανικών σχεδίων και δεν θίγουν σε υπερβολικό βαθμό τα νόμιμα συμφέροντα του κατόχου του προστατευόμενου σχεδίου, λαμβάνοντας υπόψη τα νόμιμα συμφέροντα τρίτων μερών.
 2. Η προστασία σχεδίων δεν επεκτείνεται σε σχέδια που στην ουσία αποτελούν απόρροια τεχνικών ή λειτουργικών παραμέτρων.
 3. Η καταχώρηση σχεδίου δεν παρέχει δικαιώματα επί σχεδίου που αντιβαίνει προς τη δημόσια τάξη ή τα χρηστά ήθη.
 1. Ο κάτοχος ενός προστατευόμενου βιομηχανικού σχεδίου έχει το δικαίωμα να εμποδίζει τρίτα μέρη να προβαίνουν, χωρίς τη συγκατάθεσή του, στην παραγωγή, την προσφορά, την πώληση την εισαγωγή, την αποθήκευση ή τη χρήση ειδών που φέρουν ή ενσωματώνουν το προστατευόμενο σχέδιο, υπό την προϋπόθεση ότι οι προαναφερθείσες πράξεις επιχειρούνται για εμπορικούς σκοπούς ή βλάπτουν παράνομα τη συνήθη εκμετάλλευση του σχεδίου ή δεν είναι συμβατές με τις θεμιτές εμπορικές πρακτικές.
 2. Σε ό,τι αφορά τα μη καταχωρημένα σχέδια, δεν θεωρείται ότι η προσβαλλόμενη χρήση απορρέει από αντίγραφο προστατευμένου σχεδίου, εάν το αντίγραφο προέκυψε από ανεξάρτητη δημιουργική εργασία δημιουργού για τον οποίο εύλογο είναι να θεωρείται ότι δεν γνώριζε το σχέδιο ή το υπόδειγμα που ο κάτοχος διέθεσε στο κοινό.
 1. Η αρχική διάρκεια της προστασίας που διατίθεται στο μέρος ΕΚ και στα υπογράφοντα κράτη


text:
CARIFORUM ανέρχεται σε τουλάχιστον μία πενταετία από την ημερομηνία καταχώρησης. Κατόπιν αιτήματος του κατόχου του δικαιώματος, η καταχώρηση ανανεώνεται για μία ή περισσότερες περιόδους πέντε ετών με όριο 25 έτη από την ημερομηνία υποβολής της αίτησης, εφόσον έχει καταβληθεί το τέλος ανανέωσης.
 2. Η διάρκεια της προστασίας που παρέχεται στο μέρος ΕΚ και τα υπογράφοντα κράτη CARIFORUM για τα μη καταχωρημένα σχέδια ανέρχεται σε τουλάχιστον μία τριετία από την ημερομηνία κατά την οποία δημοσιοποιήθηκε για πρώτη φορά στο αντίστοιχο έδαφος.
 Το σχέδιο που προστατεύεται από δικαίωμα σχεδίου, το οποίο έχει καταχωρηθεί σε ένα από τα μέρη ή σε υπογράφον κράτος CARIFORUM σύμφωνα με το παρόν άρθρο, είναι επίσης επιλέξιμο για προστασία βάσει της νομοθεσίας περί διανοητικής ιδιοκτησίας του εν λόγω μέρους ή του υπογράφοντος κράτους CARIFORUM από την ημερομηνία κατά την οποία δημιουργήθηκε ή αποτυπώθηκε το σχέδιο σε οποιαδήποτε μορφή.
 Άρθρο 147
 Διπλώματα ευρεσιτεχνίας
 1. Το μέρος ΕΚ συμμορφώνεται με τα εξής:
 α)
 Συνθήκη συνεργασίας όσον αφορά τα διπλώματα ευρεσιτεχνίας (Ουάσιγκτον 1970, όπως τροποποιήθηκε τελευταία το 1984),
 β)
 Συνθήκη για το δίκαιο ευρεσιτεχνίας (Γενεύη 2000),
 γ)
 Συνθήκη της Βουδαπέστης για τη διεθνή αναγνώριση της κατάθεσης μικροοργανισμών με στόχο τις διαδικασίες ευρεσιτεχνίας (1977, όπως τροποποιήθηκε το 1980).
 2. Τα υπογράφοντα κράτη CARIFORUM προσχωρούν στα εξής:
 α)
 Συνθήκη συνεργασίας όσον αφορά τα διπλώματα ευρεσιτεχνίας (Ουάσιγκτον 1970, όπως τροποποιήθηκε τελευταία το 1984),
 β)
 Συνθήκη της Βουδαπέστης για τη διεθνή αναγνώριση της κατάθεσης μικροοργανισμών με στόχο τις διαδικασίες ευρεσιτεχνίας (1977, όπως τροποποιήθηκε το 1980).
 3. Τα υπογράφοντα κράτη CARIFORUM καταβάλλουν προσπάθεια να προσχωρήσουν στη Συνθήκη για το δίκαιο ευρεσιτεχνίας (Γενεύη, 2000).
 Το μέρος ΕΚ και τα υπογράφοντα κράτη CARIFORUM αναγνωρίζουν τη σημασία της δήλωσης της Ντόχα σχετικά με τη συμφωνία TRIPS και τη δημόσια υγεία, η οποία υιοθετήθηκε στις 14 Νοεμβρίου 2001 από την Υπουργική Διάσκεψη του ΠΟΕ, και της απόφασης του γενικού Συμβουλίου του ΠΟΕ της 30ής Αυγούστου 2003 σχετικά με την παράγραφο 6 της δήλωσης της Ντόχα για τη συμφωνία TRIPS και τη δημόσια υγεία, και συμφωνούν να λάβουν τα απαιτούμενα μέτρα όσον αφορά την αποδοχή του πρωτοκόλλου για την τροποποίηση της συμφωνίας TRIPS, το οποίο έγινε στην Γενεύη στις 6 Δεκεμβρίου 2005.
 Άρθρο 148
 Πρότυπα χρήσεων
 1. Το μέρος ΕΚ και τα υπογράφοντα κράτη CARIFORUM μπορούν να παρέχουν προστασία για οιοδήποτε προϊόν ή διαδικασία σε οιοδήποτε κλάδο της τεχνολογίας, εφόσον είναι νέα, διαθέτουν σε ορισμένο βαθμό μη πρόδηλο χαρακτήρα και προσφέρονται για βιομηχανικές εφαρμογές.
 2. Το μέρος ΕΚ και τα υπογράφοντα κράτη CARIFORUM μπορούν να εξαιρούν από το πλαίσιο προστασίας όλα τα προϊόντα και τις διαδικασίες, των οποίων η παρεμπόδιση εμπορικής εκμετάλλευσης στο έδαφός τους επιβάλλεται για λόγους προστασίας της δημόσιας τάξης ή ηθικής, συμπεριλαμβανομένης της ανάγκης προστασίας της ζωής ή της υγείας των ανθρώπων, των ζώων και των φυτών ή της αποτροπής πρόκλησης σοβαρής ζημίας στο περιβάλλον, υπό την προϋπόθεση ότι η άρνηση αυτή δεν στηρίζεται αποκλειστικά και μόνο στο γεγονός ότι η εκμετάλλευση απαγορεύεται βάσει του δικαίου τους.
 3. Το μέρος ΕΚ και τα υπογράφοντα κράτη CARIFORUM μπορούν επίσης να εξαιρούν από το πεδίο προστασίας:
 α)
 διαγνωστικές, θεραπευτικές και


text:
χειρουργικές μεθόδους, για τη θεραπεία ανθρώπων ή ζώων·
 β)
 με την επιφύλαξη του άρθρου 150, φυτά και ζώα, εκτός των μικροοργανισμών, και βιολογικές κατά βάση μέθοδοι για την παραγωγή φυτών ή ζώων, εκτός των μη βιολογικών και των μικροβιολογικών μεθόδων.
 4. Οι διατάξεις του παρόντος άρθρου ισχύουν με την επιφύλαξη ισχύουσας νομοθεσίας στο μέρος ΕΚ ή στα υπογράφοντα κράτη CARIFORUM.
 Η προστασία που χορηγείται έχει ελάχιστη διάρκεια πέντε και μέγιστη διάρκεια δέκα ετών από την ημερομηνία υποβολής της αίτησης αρχειοθέτησης, ή, αν διεκδικείται προτεραιότητα, από την ημερομηνία προτεραιότητας.
 1. Όλοι οι υπόλοιποι όροι και η ευελιξία που προβλέπονται στα διπλώματα ευρεσιτεχνίας στο τμήμα 5 της συμφωνίας TRIPS ισχύουν, τηρουμένων των αναλογιών, για τα πρότυπα χρήσης, και συγκεκριμένα για αυτά που απαιτούνται για την εξασφάλιση της δημόσιας υγείας.
 2. Μια αίτηση για χορήγηση διπλώματος ευρεσιτεχνίας μπορεί να μετατραπεί σε αίτηση για προστασία προτύπου χρήσης, εφόσον η αίτηση μετατροπής υποβάλλεται πριν από τη χορήγηση του διπλώματος ευρεσιτεχνίας.
 Άρθρο 149
 Φυτικές ποικιλίες
 1. Το μέρος ΕΚ και τα υπογράφοντα κράτη CARIFORUM έχουν το δικαίωμα να προβλέπουν εξαιρέσεις σε αποκλειστικά δικαιώματα που χορηγούνται σε δημιουργούς φυτικών ποικιλιών προκειμένου να μπορούν οι καλλιεργητές να εξοικονομούν, να χρησιμοποιούν και να ανταλλάσσουν προστατευόμενους σπόρους ή πολλαπλασιαστικό υλικό που διατηρούνται στο αγρόκτημα.
 2. Το μέρος ΕΚ και τα υπογράφοντα κράτη CARIFORUM προβλέπουν την προστασία των φυτικών ποικιλιών σύμφωνα με τη συμφωνία TRIPS. Στο εν λόγω πλαίσιο, εξετάζουν την προσχώρηση στη διεθνή Σύμβαση για την προστασία των νέων φυτικών ποικιλιών — UPOΝ (Πράξη του 1991).
 Άρθρο 150
 Γενετικοί πόροι, παραδοσιακές γνώσεις και λαϊκή παράδοση
 1. Με την επιφύλαξη της εθνικής τους νομοθεσίας, το μέρος ΕΚ και τα υπογράφοντα κράτη CARIFORUM τηρούν, προστατεύουν και διατηρούν τις γνώσεις, τις καινοτομίες και τις πρακτικές των αυτοχθόνων και ντόπιων κοινοτήτων που αναπτύσσουν παραδοσιακούς τρόπους ζωής, σε ό,τι αφορά τη διατήρηση και την αυτοσυντηρούμενη χρήση της βιολογικής ποικιλομορφίας και προάγουν την ευρύτερη εφαρμογή τους με την εμπλοκή και τη συγκατάθεση των κατόχων των εν λόγω γνώσεων, των καινοτομιών και των πρακτικών και ενθαρρύνουν την ισόρροπη κατανομή των πλεονεκτημάτων που προκύπτουν από τη χρησιμοποίηση των εν λόγω γνώσεων, καινοτομιών και πρακτικών.
 2. Το μέρος ΕΚ και τα υπογράφοντα κράτη CARIFORUM αναγνωρίζουν τη σημασία της λήψης κατάλληλων μέτρων, με την επιφύλαξη της εθνικής νομοθεσίας, για τη διατήρηση των παραδοσιακών γνώσεων και συμφωνούν να συνεχίσουν τις προσπάθειες για την ανάπτυξη διεθνώς συμφωνημένων προτύπων sui generis για τη νομική προστασία των παραδοσιακών γνώσεων.
 3. Το μέρος ΕΚ και τα υπογράφοντα κράτη CARIFORUM συμφωνούν ότι οι διατάξεις της παρούσας ενότητας για τα διπλώματα ευρεσιτεχνίας και η σύμβαση για τη βιολογική ποικιλομορφία εφαρμόζονται βάσει αμοιβαίας υποστήριξης.
 4. Το μέρος ΕΚ και τα υπογράφοντα κράτη CARIFORUM, στο πλαίσιο των διοικητικών απαιτήσεων για τις αιτήσεις για διπλώματα ευρεσιτεχνίας σχετικά με εφεύρεση που χρησιμοποιεί βιολογικό υλικό ως απαραίτητο στοιχείο της εφεύρεσης, μπορούν να απαιτήσουν από τον αιτούντα να προσδιορίσει τις πηγές του βιολογικού υλικού που χρησιμοποιείται από τον αιτούντα και περιγράφεται ως μέρος της εφεύρεσης.
 5. Το μέρος ΕΚ και τα υπογράφοντα κράτη CARIFORUM συμφωνούν στην τακτική ανταλλαγή απόψεων και πληροφοριών σχετικά με


text:
πολυμερείς συζητήσεις:
 α)
 στο πλαίσιο του WIPO, για θέματα που καλύπτονται από τη διακυβερνητική επιτροπή γενετικών πόρων, παραδοσιακών γνώσεων και λαϊκής παράδοσης· και,
 β)
 στο πλαίσιο του ΠΟΕ, για θέματα που αφορούν τη σχέση μεταξύ της συμφωνίας TRIPS και της Σύμβασης για τη βιολογική ποικιλομορφία, την προστασία των παραδοσιακών γνώσεων και της λαϊκής παράδοσης.
 6. Μετά την ολοκλήρωση των σχετικών πολυμερών συζητήσεων που αναφέρονται στην παράγραφο 5, το μέρος ΕΚ και τα υπογράφοντα κράτη CARIFORUM, κατόπιν αιτήματος του μέρους ΕΚ ή του υπογράφοντος κράτους CARIFORUM, συμφωνούν επί της αναθεώρησης του παρόντος άρθρου στο πλαίσιο του κοινού συμβουλίου CARIFORUM-ΕΚ, λαμβάνοντας υπόψη τα αποτελέσματα ανάλογων πολυμερών συζητήσεων.
 Ενότητα 3
 Επιβολή της εφαρμογής των δικαιωμάτων διανοητικής ιδιοκτησίας
 Άρθρο 151
 Γενικές υποχρεώσεις
 1. Με την επιφύλαξη των δικαιωμάτων και των υποχρεώσεών τους στο πλαίσιο της συμφωνίας TRIPS, και ιδίως του μέρους III, το μέρος ΕΚ και τα υπογράφοντα κράτη CARIFORUM μεριμνούν για τα μέτρα, τις διαδικασίες και τα μέτρα αποκατάστασης που απαιτούνται για την εξασφάλιση της επιβολής της εφαρμογής των δικαιωμάτων διανοητικής ιδιοκτησίας που καλύπτονται από το παρόν τμήμα. Τα εν λόγω μέτρα, οι διαδικασίες και τα μέτρα αποκατάστασης πρέπει να είναι θεμιτά και δίκαια, να μην είναι περίπλοκα και δαπανηρά άνευ λόγου και να μην προβλέπουν παράλογες προθεσμίες ούτε να συνεπάγονται αδικαιολόγητες καθυστερήσεις.
 2. Τα εν λόγω μέτρα και τα μέτρα αποκατάστασης πρέπει επίσης να είναι αποτελεσματικά, αναλογικά και αποτρεπτικά και να εφαρμόζονται κατά τρόπο ώστε να αποτρέπεται η δημιουργία εμποδίων στο θεμιτό εμπόριο και να προβλέπονται εγγυήσεις κατά της κατάχρησής τους.
 Άρθρο 152
 Επιλέξιμοι αιτούντες
 Το μέρος ΕΚ και τα υπογράφοντα κράτη CARIFORUM αναγνωρίζουν ως πρόσωπα που έχουν δικαίωμα να ζητούν την εφαρμογή των μέτρων, των διαδικασιών και των μέτρων αποκατάστασης που αναφέρονται στο παρόν τμήμα και στο μέρος III της συμφωνίας TRIPS:
 α)
 τους κατόχους των δικαιωμάτων διανοητικής ιδιοκτησίας, σύμφωνα με τις διατάξεις του ισχύοντος δικαίου·
 β)
 κάθε άλλο πρόσωπο που έχει εξουσιοδοτηθεί να χρησιμοποιεί τα εν λόγω δικαιώματα, ιδίως οι κάτοχοι άδειας εκμετάλλευσης, σύμφωνα με τις διατάξεις του ισχύοντος δικαίου·
 γ)
 τους οργανισμούς διαχείρισης συλλογικών δικαιωμάτων διανοητικής ιδιοκτησίας στους οποίους αναγνωρίζεται τακτικά το δικαίωμα να εκπροσωπούν κατόχους δικαιωμάτων διανοητικής ιδιοκτησίας, εφόσον το επιτρέπουν οι διατάξεις του ισχύοντος δικαίου και σύμφωνα με αυτές·
 δ)
 τους οργανισμούς προάσπισης επαγγελματικών συμφερόντων στους οποίους αναγνωρίζεται το δικαίωμα να εκπροσωπούν τους δικαιούχους δικαιωμάτων διανοητικής ιδιοκτησίας, εφόσον το επιτρέπουν οι διατάξεις του ισχύοντος δικαίου και σύμφωνα με αυτές.
 Άρθρο 153
 Αποδεικτικά στοιχεία
 Το μέρος ΕΚ και τα υπογράφοντα κράτη CARIFORUM λαμβάνουν τα απαιτούμενα μέτρα ώστε, σε περίπτωση παραποίησης δικαιώματος διανοητικής ιδιοκτησίας σε εμπορική κλίμακα, να μπορούν οι αρμόδιες δικαστικές αρχές, εφόσον ενδείκνυται και κατόπιν αίτησης, να διατάσσουν την κοινοποίηση τραπεζικών, χρηματοοικονομικών ή εμπορικών εγγράφων που ευρίσκονται υπό τον έλεγχο του αντιδίκου, με την επιφύλαξη ότι διασφαλίζεται η προστασία των εμπιστευτικών πληροφοριών.
 Άρθρο 154
 Μέτρα προστασίας των αποδεικτικών στοιχείων
 Το μέρος ΕΚ και τα υπογράφοντα κράτη CARIFORUM, ακόμη και πριν από την εξέταση της αγωγής επί της ουσίας, μεριμνούν ώστε οι αρμόδιες δικαστικές αρχές να μπορούν, κατόπιν αίτησης του μέρους που προσκόμισε ευλόγως διαθέσιμα αποδεικτικά στοιχεία προς


text:
τεκμηρίωση των ισχυρισμών του περί προσβολής ή επικείμενης προσβολής του δικαιώματός του διανοητικής ιδιοκτησίας, να μπορούν να διατάσσουν την άμεση και αποτελεσματική λήψη προσωρινών μέτρων για την προστασία των σχετικών αποδεικτικών στοιχείων που αφορούν την εικαζόμενη προσβολή, με την επιφύλαξη ότι διασφαλίζεται η προστασία των εμπιστευτικών πληροφοριών. Τα εν λόγω μέτρα μπορούν να περιλαμβάνουν τη λεπτομερή περιγραφή, με ή χωρίς λήψη δειγμάτων, ή την πραγματική κατάσχεση των παράνομων εμπορευμάτων και, εφόσον ενδείκνυται, των υλικών και εργαλείων που χρησιμοποιήθηκαν για την παραγωγή ή/και τη διανομή των εμπορευμάτων αυτών καθώς και των σχετικών εγγράφων.
 Άρθρο 155
 Δικαίωμα ενημέρωσης
 1. Το μέρος ΕΚ και τα υπογράφοντα κράτη CARIFORUM μεριμνούν ώστε, στο πλαίσιο διαδικασίας που αφορά προσβολή δικαιώματος διανοητικής ιδιοκτησίας και κατόπιν αιτιολογημένου και αναλογικού αιτήματος του προσφεύγοντος, οι αρμόδιες δικαστικές αρχές να μπορούν να διατάσσουν την παροχή πληροφοριών για την προέλευση και για τα δίκτυα διανομής των εμπορευμάτων ή υπηρεσιών που προσβάλλουν δικαίωμα διανοητικής ιδιοκτησίας από τον παραβάτη ή/και οποιοδήποτε άλλο πρόσωπο, το οποίο:
 α)
 βρέθηκε να κατέχει τα παράνομα εμπορεύματα σε εμπορική κλίμακα·
 β)
 βρέθηκε να χρησιμοποιεί τις παράνομες υπηρεσίες σε εμπορική κλίμακα·
 γ)
 διαπιστώθηκε ότι παρείχε, σε εμπορική κλίμακα, υπηρεσίες χρησιμοποιούμενες για την προσβολή δικαιώματος, ή
 δ)
 υποδείχθηκε, από το πρόσωπο των στοιχείων α), β) ή γ), ως εμπλεκόμενο στην παραγωγή, κατασκευή ή διανομή των εμπορευμάτων ή στην παροχή των υπηρεσιών.
 2. Οι πληροφορίες της παραγράφου 1 περιλαμβάνουν, εφόσον ενδείκνυται:
 α)
 τα ονοματεπώνυμα και τις διευθύνσεις των παραγωγών, κατασκευαστών, διανομέων, παρόχων και άλλων προηγούμενων κατόχων των προϊόντων ή των υπηρεσιών, καθώς και των παραληπτών χονδρεμπόρων και των εμπόρων λιανικής·
 β)
 πληροφορίες για τις ποσότητες που παρήχθησαν, κατασκευάστηκαν, παραδόθηκαν, παραλήφθηκαν ή παραγγέλθηκαν, καθώς και για το τίμημα που εισπράχθηκε για τα εν λόγω εμπορεύματα ή υπηρεσίες.
 3. Οι παράγραφοι 1 και 2 εφαρμόζονται με την επιφύλαξη άλλων κανονιστικών διατάξεων, οι οποίες:
 α)
 παρέχουν στον δικαιούχο δικαιώματα πληρέστερης ενημέρωσης·
 β)
 διέπουν τη χρήση, στο πλαίσιο αστικής ή ποινικής διαδικασίας, των πληροφοριών που γνωστοποιούνται βάσει του παρόντος άρθρου·
 γ)
 διέπουν την ευθύνη για καταχρηστική άσκηση του δικαιώματος ενημέρωσης·
 δ)
 παρέχουν τη δυνατότητα άρνησης της παροχής πληροφοριών που θα υποχρέωναν το πρόσωπο που αναφέρεται στην παράγραφο 1 να παραδεχθεί τη συμμετοχή του ιδίου ή στενών συγγενών του στην προσβολή δικαιώματος διανοητικής ιδιοκτησίας, ή
 ε)
 διέπουν την προστασία της εμπιστευτικότητας των πηγών πληροφοριών ή την επεξεργασία προσωπικών δεδομένων.
 Άρθρο 156
 Προσωρινά και προληπτικά μέτρα
 1. Το μέρος ΕΚ και τα υπογράφοντα κράτη CARIFORUM μεριμνούν ώστε οι δικαστικές αρχές να μπορούν, κατόπιν αιτήματος του προσφεύγοντος, να εκδίδουν προσωρινή διαταγή, με σκοπό να προλάβουν κάθε επικείμενη προσβολή δικαιώματος διανοητικής ιδιοκτησίας ή να απαγορεύσουν, προσωρινά και εφόσον απαιτείται υπό την προϋπόθεση επαναληπτικής καταβολής προστίμου, τις περιπτώσεις που προβλέπεται από το εθνικό δίκαιο, τη συνέχιση των προσβολών του εν λόγω δικαιώματος ή να εξαρτήσουν τη συνέχιση της εν λόγω προσβολής από την παροχή εγγύησης με σκοπό να διασφαλισθεί η αποζημίωση του δικαιούχου· μπορεί επίσης να εκδίδεται προσωρινή διαταγή υπό τους ιδίους όρους κατά ενδιαμέσου, οι υπηρεσίες του οποίου χρησιμοποιούνται από τρίτον για την προσβολή δικαιώματος διανοητικής ιδιοκτησίας.
 2. Προσωρινή διαταγή


text:
μπορεί επίσης να εκδίδεται με σκοπό την κατάσχεση ή την απόδοση των εμπορευμάτων για τα οποία υπάρχουν υπόνοιες ότι προσβάλλουν δικαίωμα διανοητικής ιδιοκτησίας, προκειμένου να εμποδισθεί η είσοδος ή η κυκλοφορία τους στους εμπορικούς διαύλους.
 3. Σε περίπτωση προσβολής που διαπράττεται σε εμπορική κλίμακα, το μέρος ΕΚ και τα υπογράφοντα κράτη CARIFORUM μεριμνούν ώστε οι αρμόδιες δικαστικές αρχές να μπορούν να διατάσσουν, εφόσον ο προσφεύγων αποδεικνύει την ύπαρξη περιστάσεων που είναι δυνατόν να θέσουν σε κίνδυνο την καταβολή της αποζημίωσης, την προληπτική κατάσχεση των κινητών και ακίνητων περιουσιακών στοιχείων του κατ’ ισχυρισμόν παραβάτη, συμπεριλαμβανομένης της δέσμευσης των τραπεζικών του λογαριασμών και των λοιπών περιουσιακών του στοιχείων. Προς το σκοπό αυτό, οι αρμόδιες αρχές μπορούν να ζητούν την κοινοποίηση τραπεζικών, χρηματοοικονομικών ή εμπορικών εγγράφων ή την απαιτούμενη πρόσβαση στις σχετικές πληροφορίες.
 Άρθρο 157
 Διορθωτικά μέτρα
 1. Το μέρος ΕΚ και τα υπογράφοντα κράτη CARIFORUM μεριμνούν ώστε οι αρμόδιες δικαστικές αρχές, κατόπιν αιτήματος του προσφεύγοντος και με την επιφύλαξη της αποζημίωσης που οφείλεται στο δικαιούχο λόγω της παράβασης και αυτό χωρίς οιαδήποτε αποζημίωση, να διατάσσουν την απόσυρση από τους εμπορικούς διαύλους ή την καταστροφή των προϊόντων για τα οποία διαπιστώθηκε ότι παραβιάζουν δικαίωμα διανοητικής ιδιοκτησίας.
 2. Το μέρος ΕΚ και τα υπογράφοντα κράτη CARIFORUM μεριμνούν για την εφαρμογή ανάλογων μέτρων με δαπάνη του παραβάτη, εκτός εάν συντρέχουν ειδικοί λόγοι για το αντίθετο.
 Άρθρο 158
 Δικαστικές διαταγές
 Το μέρος ΕΚ και τα υπογράφοντα κράτη CARIFORUM μεριμνούν ώστε, όταν έχει εκδοθεί δικαστική απόφαση με την οποία διαπιστώνεται προσβολή δικαιώματος διανοητικής ιδιοκτησίας, οι δικαστικές αρχές να μπορούν να απαγορεύουν στον παραβάτη τη συνέχιση της εν λόγω προσβολής στο μέλλον. Εφόσον τούτο προβλέπεται από το εθνικό δίκαιο, η μη συμμόρφωση προς την απαγόρευση αυτή υπόκειται, εφόσον απαιτείται, σε επαναλαμβανόμενες χρηματικές ποινές, προκειμένου να διασφαλίζεται η συμμόρφωση. Το μέρος ΕΚ και τα υπογράφοντα κράτη CARIFORUM εξασφαλίζουν επίσης ότι οι κάτοχοι δικαιωμάτων μπορούν να στραφούν κατά ενδιαμέσου, οι υπηρεσίες του οποίου χρησιμοποιούνται από τρίτο για την προσβολή δικαιώματος διανοητικής ιδιοκτησίας.
 Άρθρο 159
 Εναλλακτικά μέτρα
 Το μέρος ΕΚ και τα υπογράφοντα κράτη CARIFORUM μπορούν να προβλέπουν ότι, εφόσον ενδείκνυται και κατόπιν αίτησης του προσώπου έναντι του οποίου ενδέχεται να ληφθούν τα μέτρα που προβλέπονται στο μέρος III της συμφωνίας TRIPS και στο παρόν κεφάλαιο, οι αρμόδιες δικαστικές αρχές μπορούν, αντί της εφαρμογής των προβλεπομένων στο μέρος ΙΙΙ της συμφωνίας TRIPS μέτρων, να διατάσσουν την καταβολή χρηματικής αποζημίωσης στον ζημιωθέντα, εάν το εν λόγω πρόσωπο ενήργησε χωρίς δόλο ή αμέλεια, εφόσον η εκτέλεση των εν λόγω μέτρων θα του προκαλούσε δυσανάλογη ζημία και εφόσον η καταβολή χρηματικής αποζημίωσης στον ζημιωθέντα διάδικο κρίνεται επαρκώς ικανοποιητική.
 Άρθρο 160
 Αποζημίωση
 1. Το μέρος ΕΚ και τα υπογράφοντα κράτη CARIFORUM μεριμνούν ώστε, όταν οι δικαστικές αρχές καθορίζουν την αποζημίωση:
 α)
 να λαμβάνουν υπόψη όλα τα σχετικά ζητήματα, όπως τις αρνητικές οικονομικές συνέπειες, συμπεριλαμβανομένης της απώλειας κερδών, τις οποίες υφίσταται ο ζημιωθείς διάδικος, και τα τυχόν αδικαιολόγητα κέρδη που αποκόμισε ο παραβάτης και, εφόσον ενδείκνυται, άλλα στοιχεία, εκτός των οικονομικών παραγόντων, ή
 β)
 εναλλακτικά προς το στοιχείο α), να μπορούν, εφόσον ενδείκνυται, να καθορίζουν την